Pesakit jantung risiko komplikasi serius jika dijangkiti COVID-19

PUTRAJAYA, 22 Safar 1443H, Rabu ¬ Pesakit jantung berisiko lebih tinggi mendapat komplikasi serius sekiranya dijangkiti wabak COVID-19.

Atas dasar itu, keperluan melengkapkan diri dengan vaksinasi dan menjadikan teknologi sumber adalah pencegahan sewajarnya.

Pesakit juga mestilah kekal sihat bagi meningkatkan daya ketahanan diri daripada COVID-19 serta mengamalkan prosedur operasi standard (SOP) dan norma baharu.

Ketua Pengarah Kesihatan, Tan Sri Dr. Noor Hisham Abdullah berkata, amalan gaya hidup sihat perlu diutamakan untuk persediaan menghadapi fasa endemik COVID-19, malah teknologi digital dioptimumkan untuk terus berhubung.

“Berdasarkan Pertubuhan Kesihatan Sedunia (WHO), lebih daripada 18.6 juta kematian akibat penyakit jantung di seluruh dunia direkodkan pada tahun 2019.

“…selain merupakan penyebab utama kematian di Malaysia yang menyumbang sebanyak 15 peratus daripada 109,164 kematian yang disahkan secara perubatan,”katanya dalam kenyataan, hari ini.

Bagaimanapun, perangkaan itu dijangka lebih meruncing terutamanya seluruh dunia sedang berdepan dengan pandemik COVID-19 yang menyebabkan akses kepada informasi dan rawatan penyakit jantung serta penyakit tidak berjangkit yang lain menjadi lebih sukar.

Malah beliau menjelaskan, pendekatan melalui teknologi digital dilihat sangat berpotensi memangkin penyebaran ilmu pengetahuan kesihatan agar masyarakat dapat memantau kesihatan jantung dan memahami risiko-risiko penyakit jantung.

“Gunakan teknologi digital supaya anda tidak bersendirian, bantuan hanya di hujung jari sahaja, bila-bila dan di mana sahaja anda berada.

“Malah, ia dapat memastikan semua lapisan masyarakat di seluruh negara mendapat akses kepada informasi pencegahan dan rawatan penyakit jantung yang diperlukan,” katanya.


Individu berpengaruh, selebriti antara pengguna aplikasi Sugarbook

KUALA LUMPUR, 24 Syaaban 1442H, Selasa – Pengasas aplikasi dan laman web temu janji kontroversi Sugarbook menyatakan, terdapat individu-individu berpengaruh yang mendaftar sebagai ahli, namun dia enggan mendedahkan nama-nama tersebut kepada pihak berkuasa.

Chan Eu Boon, 34, yang lebih dikenali sebagai Darren Chan, memberitahu VICE, terdapat juga selebriti tempatan yang mendaftar sebagai ahli.

“Saya faham mengapa ada pihak yang mungkin mahu saya mengeluarkan nama dan mendedahkan ‘sugar daddy’, tetapi kami memandang serius data dan privasi dan tidak akan menjejaskan identiti peribadi sesiapa.

“Pihak berkuasa telah meminta nama dan alamat ahli premium kami, tetapi saya berulang kali menolak untuk mendedahkan sebarang maklumat,” katanya ketika wawancara dengan portal berita antarabangsa.

Dia juga menolak dakwaan bahawa Sugarbook mempromosikan pelacuran, sebaliknya mengatakan ia adalah laman web temu janji dalam talian yang istimewa.

Chan memaklumkan bahawa dia kini fokus kepada pengembangan perusahaan di luar negara dan mempertimbangkan untuk memasuki pasaran seperti Singapura, Hong Kong, Taiwan dan Tokyo.

Chan berdepan satu pertuduhan bawah Seksyen 505(b) Kanun Keseksaan.

Dia didakwa menggunakan laman web technave.com bagi menyiarkan catatan ‘Top 10 Sugar Baby Universities in Malaysia’, dengan niat menimbulkan kegusaran awam.

Dia berdepan hukuman penjara maksimum dua tahun, atau denda, atau kedua-duanya, jika sabit kesalahan.


Salah guna cap sempadan: Polis cari 2 lelaki bantu siasatan

BANGI, 1 Rabiulakhir 1442H, Selasa – Dua lelaki dikesan bagi membantu siasatan kes rasuah membabitkan sindiket penyalahgunaan pengesahan cap keluar dan masuk di sempadan utama negara.

Suruhanjaya Pencegahan Rasuah Malaysia (SPRM) dalam kenyataan berkata, lelaki pertama dicari dikenali sebagai Yuen Hon Loong, 49.

Individu terbabit mempunyai dua alamat terakhir di No.27 Jalan Kota 12 Taman Kota 83700 Yong Peng, Johor dan No 13A Jalan PJS 1/32, Batu 6 1/2 Jalan Klang Lama, 46000 Petaling Jaya, Selangor.

Manakala lelaki kedua, Teo Hun Siang, 36, mempunyai tiga alamat terakhir di 3-2 Residensi Sultan Ismail, No 12 Jalan Sultan Ismail 50250 Wilayah Persekutuan Kuala Lumpur, No 803 Pekan Baru Juasseh 72500 Kuala Pilah, Negeri Sembilan dan 77-19-3A Sri Emas Condominium Jalan Hang Isap Off Jalan Galloway, 50150 Kuala Lumpur.


Kadar kebolehjangkitan COVID-19 turun bawah 1.0

KUALA LUMPUR, 26 Syawal 1442H, Isnin – Kadar kebolehjangkitan COVID-19 di Malaysia turun di bawah paras 1.0 buat kali pertama sejak April, dengan catatan 0.99 pada 6 Jun.

Di laman sosial Twitter, Ketua Pengarah Kesihatan, Tan Sri Dr Noor Hisham Abdullah berkongsi data yang menunjukkan bahawa jumlah kes telah meningkat sejak April.

Jumlah kes kemudian mulai mereda pada 27 Mei dan menurun pada bulan Jun, ketika perintah kawalan pergerakan berkuat kuasa.

Kali terakhir kadar kebolehjangkitan turun di bawah 1.0 adalah pada 7 April.

R0 mencapai kadar tertinggi 1.21 pada 23 Mei, tetapi secara amnya menunjukkan arah aliran menurun sejak itu.

Kadar kebolehjangkitan di atas 1.0 bermaksud lebih ramai orang akan dijangkiti dan nilai di bawah 1.0 bermaksud jumlah kes akan menurun.


KL, Putrajaya, Labuan jadi ‘Wilayah Bebas Berniaga’ selama 6 bulan

BANGI, 24 Rabiulawal 1442H, Selasa – Mulai Ahad ini, Wilayah Persekutuan akan menjadi ‘Wilayah Bebas Berniaga’ sehingga 15 April tahun depan.

Inisiatif itu dibuat bagi membolehkan warga Wilayah Persekutuan Kuala Lumpur, Putrajaya dan Labuan meringankan beban susulan pelaksanaan Perintah Kawalan Pergerakan Bersyarat (PKPB) yang dikhususkan kepada warganegara Malaysia saja.

Menerusi inisiatif baharu itu, penduduk Wilayah Persekutuan dibenarkan berniaga termasuk makanan, pakaian dan apa saja jenis perniagaan sehingga enam bulan.

Menteri Wilayah Persekutuan, Tan Sri Annuar Musa, Tan Sri Annuar Musa berkata, kementerian sudah berbincang dan mengambil inisiatif itu untuk membantu ringankan beban penduduk.

Katanya, peniaga boleh berniaga dalam tempoh enam bulan dan urusan permohonan lesen akan dipermudahkan pihak berkuasa tempatan di Wilayah Persekutuan.

“Mereka yang mahu berniaga boleh memohon lesen sementara daripada pihak berkuasa tempatan (PBT) masing-masing dan memulakan perniagaan pada 15 November ini.

“Ramai yang terkesan daripada PKPB dan COVID-19. Ini inisiatif kerajaan untuk membantu golongan terkesan meneruskan kehidupan dalam tempoh mencabar ini,” katanya seperti dilapor Berita Harian hari ini.

Annuar berkata, PBT juga diminta mengeluarkan garis panduan dalam tempoh terdekat mengenai tatacara perlu dipatuhi orang ramai yang mahu berniaga kelak.

Katanya, syarat dikenakan lebih mudah, iaitu lokasi tidak boleh mengganggu lalu lintas, menjaga kebersihan makanan dan persekitaran tempat perniagaan.

Selain itu katanya, kementerian juga akan mempertimbangkan untuk melanjutkan tempoh berkenaan sekiranya inisiatif ini mendapat sambutan menggalakkan warga Wilayah Persekutuan.

Walaupun tidak menghalang rakyat negeri lain berniaga, Annuar berkata, keutamaan tetap diberikan kepada warganegara yang menetap di Wilayah Persekutuan.


Pinda Perlembagaan, beri kuasa Mahkamah Syariah buat semakan kehakiman

KUALA LUMPUR, 22 Rejab 1443H, Khamis – Pindaan kepada Perlembagaan Persekutuan adalah jalan terbaik untuk memberi kuasa penuh kepada Mahkamah Syariah Negeri menjalankan semakan kehakiman berhubung keputusan oleh Majlis Agama Islam Negeri, kata pakar perlembagaan Profesor Datuk Dr Shamrahayu Ab Aziz.

Penyandang Kursi Institusi Raja-Raja Melayu, Universiti Teknologi MARA (UiTM) itu berkata alasan penghakiman Mahkamah Persekutuan dalam kes SIS Forum (Malaysia) tidak secara jelas menyatakan bahawa kuasa semakan kehakiman itu terletak kepada Mahkamah Persekutuan.

Katanya beliau berpandangan sekiranya sesuatu perkara itu adalah di bawah bidang kuasa Mahkamah Syariah maka Mahkamah Syariah hendaklah mempunyai kuasa kehakiman dan kuasa untuk menyemak.

“Pilihan terbaik sekarang adalah pindalah Perlembagaan (berhubung perkara) itu,” katanya dalam Program Wacana Muzium Diraja yang berlangsung secara dalam talian semalam.

Pada 21 Feb lepas, Mahkamah Persekutuan mengisytiharkan Dewan Undangan Negeri (DUN) Selangor tidak mempunyai kuasa untuk membuat enakmen yang membenarkan Mahkamah Syariah Negeri mendengar semakan kehakiman berhubung keputusan oleh pihak berkuasa agama negeri.

Panel sembilan hakim diketuai Ketua Hakim Negara Tun Tengku Maimun Tuan Mat dalam keputusan sebulat suara berkata mahkamah mendapati Seksyen 66A Enakmen Pentadbiran Agama Islam (Negeri Selangor) 2003 tidak mengikut perlembagaan dan tidak sah kerana DUN Selangor tidak mempunyai kuasa untuk berbuat demikian.

Seksyen 66A menyatakan bahawa Mahkamah Tinggi Syariah, boleh, demi kepentingan keadilan, atas permohonan mana-mana orang, menggunakan bidang kuasanya untuk mendengar dan membenarkan permohonan bagi semakan kehakiman terhadap keputusan yang dibuat oleh Majlis atau jawatankuasa dalam menjalankan tugas di bawah Enakmen ini.

Mahkamah Persekutuan membuat keputusan itu selepas membenarkan permohonan SIS Forum (Malaysia) selaku pempetisyen untuk mencabar peruntukan enakmen berkenaan.

Sementara itu, artikel beliau dalam akhbar Berita Harian semalam bertajuk ‘Pinda Perlembagaan beri kuasa penuh semak kehakiman Mahkamah Syariah,’ Shamrahayu berkata kesan keputusan Mahkamah Persekutuan ialah sebarang tindakan Majlis Agama Islam atau jawatankuasa di bawah Enakmen Pentadbiran Agama Islam adalah tertakluk kepada mahkamah di peringkat Persekutuan (mahkamah sivil).

Beliau berkata mungkin ada dalam kalangan khalayak mahukan Mahkamah Syariah memiliki bidang kuasa membuat semakan kehakiman ke atas apa jua perkara membabitkan hal ehwal Islam atau agensi Islam negeri, maka kehendak ini tidak dapat dipenuhi dengan pendirian tafsiran yang dibuat dalam keputusan Mahkamah Persekutuan itu.

“Justeru bagi membolehkan Mahkamah Syariah mempunyai bidang kuasa semakan kehakiman, maka DUN hendaklah diberikan atau dijamin sepenuhnya bidang kuasa membuat undang-undang itu melalui pindaan Perlembagaan Persekutuan,” katanya.

Shamrahayu juga berkata pindaan itu hendaklah dengan jelas menyebut DUN mempunyai bidang kuasa untuk membuat undang-undang berkaitan semua perkara dalam hal ehwal Islam termasuk membuat peruntukan mengenai semakan kehakiman secara eksklusif ke atas semua perkara terletak hak di bawah kuasa negeri. – Bernama


Lebih 23.6 juta dos vaksin diberikan setakat semalam

KUALA LUMPUR, 28 Zulhijjah 1442H, Sabtu – Sebanyak 23,608,290 dos vaksin COVID-19 telah diberikan menerusi Program Imunisasi COVID-19 Kebangsaan (PICK) setakat semalam.

Menteri Kesihatan Datuk Seri Dr Adham Baba menerusi perkongsian infografik di Twitternya memaklumkan daripada jumlah itu, seramai 15,350,180 orang menerima suntikan dos pertama manakala 8,258,110 orang menerima dos kedua.

“Mengikut peratusan, 47 peratus daripada populasi negara telah mendapat dos pertama, manakala 25.3 peratus telah melengkapkan dua dos suntikan vaksin COVID-19 mereka,” katanya.

Sementara itu, vaksinasi harian mencatatkan sebanyak 447,035 dos diberikan semalam dengan 187,756 adalah pemberian dos pertama manakala 259,279 lagi adalah dos kedua.

PICK dilancarkan pada 24 Feb lepas bagi memberikan vaksinasi untuk membendung pandemik COVID-19 di seluruh negara. – Bernama


199 kematian dilapor hari ini, tertinggi setakat ini

KUALA LUMPUR, 11 Zulhijjah 1442H, Rabu – Sebanyak 199 kematian dilaporkan hari ini, angka tertinggi dicatatkan sejak pandemik ini melanda negara sekali gus menjadikan jumlah kumulatif kes kematian COVID-19 sebanyak 7,440 orang, menurut Ketua Pengarah Kesihatan Tan Sri Dr Noor Hisham Abdullah.

Menerusi kenyataan mengenai perkembangan COVID-19, beliau memaklumkan kematian itu melibatkan 84 orang di Selangor, Kuala Lumpur (57), Melaka (16), Kedah (12), Negeri Sembilan (tujuh), Johor (enam), Pahang (enam), Terengganu (tiga), Pulau Pinang (dua), Perak (dua), Kelantan (dua) dan masing-masing satu kes di Sabah dan Sarawak.

“Jumlah individu yang dirawat di unit rawatan rapi (ICU) setakat ini 927 orang dengan 459 daripadanya memerlukan alat bantuan pernafasan.

“Jumlah kes sembuh dalam tempoh 24 jam lepas adalah 7,902, menjadikan jumlah kumulatif 806,857 kes manakala kes aktif kini sebanyak 137,587 kes,” katanya. – Bernama


Pegawai syariah perlu hayati semangat ‘Keluarga Malaysia’

KUALA LUMPUR, 22 Safar 1443H, Rabu – Perdana Menteri Datuk Seri Ismail Sabri Yaakob menyeru pegawai syariah menghayati semangat ‘Keluarga Malaysia’ serta tanggungjawab bagi memastikan hukum syarak dilaksanakan dengan adil dan saksama dengan meletakkan standard yang tinggi dalam melaksanakan usaha keadilan Islam.

Ismail Sabri berkata walaupun mahkamah syariah di Malaysia mempunyai bidang kuasa yang eksklusif dan tersendiri di setiap negeri, namun ia bukan penghalang bagi institusi tersebut bergerak secara bersama atas semangat ‘Keluarga Malaysia.’

“Konsep Keluarga Malaysia yang diperkenalkan oleh pentadbiran saya meletakkan kepentingan masyarakat dan rakyat di tempat yang utama.

“Keluarga Malaysia akan saling bertolak ansur, menggalakkan persefahaman, bekerjasama untuk kebaikan, mengelakkan konflik yang merosakkan dan memfokus kepada persamaan matlamat,” katanya ketika merasmikan Persidangan Kehakiman Syariah Antarabangsa 2021 (PKA 2021) secara rakaman video di sini hari ini.

Ismail Sabri juga mahu hakim syarie dan pegawai syariah negara ini mengamalkan sikap integriti yang tinggi dan sentiasa dalam keadaan tenang dalam membuat sesuatu keputusan atau melaksanakan tugas dan tanggungjawab mereka. – Bernama


Indonesia lanjut sekatan di luar pulau Jawa

JAKARTA, 23 Zulhijjah 1442H, Isnin – Indonesia melanjutkan sekatan di luar pulau Jawa untuk tempoh seminggu lagi dalam usaha mengawal penularan wabak COVID-19.

Sekatan tahap tertinggi dilanjutkan hingga 9 Ogos untuk wilayah di luar pulau Jawa yang dikategorikan sebagai kawasan ‘Tahap 4’ atau mempunyai kes jangkitan dan kadar penggunaan katil hospital tertinggi.

Pekerja di sektor tidak penting masih tertakluk dengan arahan untuk bekerja dari rumah dan pusat membeli-belah kekal ditutup.

Keputusan sama ada kawasan itu berkemungkinan berdepan lanjutan sekatan lebih panjang akan diumumkan pada hari ini, kata pegawai, Safrizal ZA.

Indonesia berdepan lonjakan kes jangkitan terburuk di Asia dengan jumlah kes keseluruhan mencecah 3.44 juta pada Ahad dan lebih 95,000 kematian.

Kerajaan memperketatkan kawalan mobiliti di negara itu sejak Julai lalu ekoran peningkatan kes jangkitan yang berpunca daripada varian paling dominan, Delta.-  Agensi


Pfizer cipta pil Paxlovid rawat COVID-19

ANKARA, 12 Jamadilawal 1443H, Jumaat – Pil percubaan yang dibangunkan oleh Pfizer-BioNTech untuk merawat COVID-19 kini boleh digunakan di negara Kesatuan Eropah (EU), walaupun semakan penuhnya masih belum selesai.

Agensi Ubat Eropah (EMA) berkata, semakan semula pil yang dipanggil sebagai ‘Paxlovid’ itu telah dimulakan.

“Ubat itu – yang belum dibenarkan di EU – boleh digunakan untuk merawat pesakit COVID-19 dewasa yang tidak memerlukan oksigen tambahan dan berisiko menyebabkan keadaan menjadi lebih teruk.

“Ia harus diberikan kepada pesakit secepat mungkin selepas diagnosis dijangkiti COVID-19 dan dalam tempoh lima hari dari permulaan simptom,” katanya dalam kenyataan.

EMA berkata, peringatan itu diberikan kepada pihak berkuasa negara yang mungkin memutuskan penggunaan awal ubat berkenaan, sebelum kebenaran pemasaran, termasuk bagi penggunaan kecemasan ekoran peningkatan kadar jangkitan dan kematian akibat COVID-19 di seluruh EU.

Satu kajian ke atas pesakit yang tidak dirawat di hospital, tanpa divaksin dan mempunyai gejala menunjukkan bahawa Paxlovid mengurangkan risiko kemasukan ke hospital serta kematian apabila rawatan dimulakan dalam tempoh lima hari dari permulaan gejala.

“Kira-kira satu peratus pesakit (enam daripada 607) yang mengambil Paxlovid dalam tempoh lima hari dari permulaan simptom dimasukkan ke hospital dalam tempoh 28 hari selepas memulakan rawatan berbanding 6.7 peratus pesakit (41 daripada 612) diberi plasebo (rawatan palsu); tiada pesakit dalam kumpulan Paxlovid meninggal dunia berbanding 10 pesakit dalam kumpulan plasebo,” kata EMA.

Agensi itu berkata, kesan sampingan yang biasa dilaporkan ketika rawatan dan sehingga 34 hari selepas dos terakhir Paxlovid adalah gangguan rasa, cirit-birit dan muntah.

Pfizer mendakwa, bahawa pil itu berkesan terhadap varian baharu, Omicron yang telah melanda seluruh dunia sejak pertama kali dikenal pasti oleh saintis Afrika Selatan pada November lalu. – Agensi


COVID-19 dipercayai merebak di China seawal Oktober 2019: Kajian

SHANGHAI, 14 Zulkaedah 1442H, Jumaat – Virus yang menyebabkan pandemik COVID-19 berkemungkinan sudah mula merebak di China seawal Oktober 2019, dua bulan sebelum kes pertama dikenal pasti di bandar Wuhan, menurut satu kajian.

Penyelidik dari Universiti of Kent Britain menggunakan kaedah dari sains pemuliharaan untuk menganggarkan bahawa SARS-CoV-2 muncul pertama kali dari awal Oktober hingga pertengahan November 2019.

Kajian itu menganggarkan bahawa tarikh yang paling hampir sewaktu virus itu muncul adalah pada 17 November 2019 dan mungkin telah merebak ke seluruh dunia pada Januari 2020.

Kes pertama COVID-19 secara rasmi dilaporkan di China adalah pada bulan Disember 2019 yang mengaitkan dengan pasar makanan laut di Wuhan Huanan.

Bagaimanapun, beberapa kes awal tidak diketahui hubungannya dengan Huanan, yang membayangkan bahawa SARS-CoV-2 sudah beredar sebelum sampai ke pasar.

Kajian bersama yang diterbitkan China dan Pertubuhan Kesihatan Sedunia (WHO) mengakui kemungkinan terdapat jangkitan sporadik manusia sebelum wabak di Wuhan.

Dalam kajian Pusat Penyelidikan Kanser Fred Hutchinson di Seattle, data menunjukkan bahawa sampel yang diambil dari pasar Huanan tidak mewakili SARS-CoV-2 secara keseluruhan.

Banyak pihak menyifatkan penghapusan data adalah bukti bahawa China berusaha menutup asal-usul virus COVID-19. – Agensi


Tahanan wanita Palestin di penjara Israel makin meningkat

TEBING BARAT, 1 Zulkaedah, 1444H – Peningkatan jumlah tahanan wanita Palestin di penjara Israel semakin meningkat dan kini sudah mencecah 34 orang.

Menurut Pusat Penyelidikan Penjara, tahanan wanita turut diberikan layanan buruk sepanjang menerima hukuman dengan pelbagai alasan.

Sejak 1967, tentera pengganas Israel menahan lebih 17,000 tahanan wanita Palestin, termasuk 34 orang yang sehingga kini masih dipenjara – di mana kebanyakan mereka ditempatkan di sel uzur di Penjara Damon.

Pengarah Pusat Penyelidikan Penjara, Riyad Al-Ashqar mengesahkan enam banduan wanita dikenakan hukuman lebih 10 tahun, termasuk seorang remaja berusia 16 tahun, Nafooth Hammad.

Riyad mendedahkan, tiga daripada mereka iaitu Isra Al-Jaabis, Azhar Assaf dan Rajaa Karsou kini berdepan masalah kesihatan.

Selain itu, dua lagi tahanan remaja, Raghah Al -Fanni dan Rawsa Abu Ajamiyeh kini diletakkan di bawah penahanan pentadbiran.

Riyad berkata, tentera pengganas Israel secara kejam menyeksa tahanan wanita secara psikologi, dan menggesa masyarakat dunia memberi tekanan bagi membolehkan pembebasan mereka khususnya tahanan remaja.- Agensi


Darurat kesihatan akibat COVID-19 masih kekal: WHO

GENEVA, 18 Jamadilakhir 1443, Jumaat – Pertubuhan Kesihatan Sedunia (WHO) buat masa ini tiada rancangan untuk menarik balik pengisytiharan darurat kesihatan akibat pandemik COVID-19.

Agensi itu memaklumkan bahawa keadaan berkenaan kekal sebagai darurat kesihatan awam kebimbangan antarabangsa (PHEIC).

Pengisytiharan darurat sedemikian adalah isyarat penggera tertinggi yang boleh diberikan oleh WHO.

Ia bertujuan untuk menyedarkan kerajaan kepada risiko kesihatan yang berpotensi berbahaya, selain mengenakan kewajiban pelaporan khas ke atas negara anggota.

WHO mengisytiharkan darurat ekoran wabak COVID-19 pada 30 Januari 2020. Pada masa itu, kira-kira 100 jangkitan dikesan di luar China di 21 negara.

Sehingga minggu ini, terdapat lebih 326 juta kes jangkitan yang dilaporkan di seluruh dunia dan lebih 5.5 juta kematian.

Tiada pengisytiharan rasmi daripada WHO sama ada darurat kesihatan itu adalah pandemik atau tidak.

Ketua Pengarah WHO, Tedros Adhanom Ghebreyesus pertama kali mengisytiharkan situasi COVID-19 sebagai pandemik pada Mac 2020.

Pengisytiharan darurat kesihatan awam dibuat atas cadangan panel pakar bebas. Jawatankuasa darurat ini kemudiannya bermesyuarat setiap tiga bulan untuk menilai semula keadaan. – Agensi


Bekalan vaksin COVID-19 percuma cukup pada semua di setiap negeri

PUTRAJAYA, 6 Syawal 1442H, Selasa – Badan Bertindak Imunisasi COVID-19 (CITF) hari ini mengulangi komitmen pembekalan vaksin yang percuma dan mencukupi, kepada semua individu yang layak di setiap negeri bagi pelaksanaan Program Imunisasi COVID-19 Kebangsaan.

Menteri Penyelaras Program Imunisasi COVID-19 Kebangsaan Khairy Jamaluddin berkata selain daripada komitmen itu, negeri juga dibenarkan untuk menjalankan inisiatif pembelian bekalan vaksin, dengan syarat vaksin yang dibeli perlu mendapat kelulusan daripada Bahagian Regulatori Farmasi Negara (NPRA).

Bagaimanapun beliau berkata, CITF mengambil maklum bahawa jenis vaksin yang cuba diperoleh negeri-negeri tersebut contohnya Selangor, buat masa ini adalah dari syarikat farmaseutikal yang sama dibeli di bawah Program Imunisasi COVID-19 Kebangsaan.

“Berdasarkan syarat perjanjian di antara kerajaan Persekutuan Malaysia dengan syarikat pengeluar vaksin berkenaan, pembekalan stok vaksin yang telah ditempah, perlu dan akan didahulukan kepada kerajaan Persekutuan, bagi memastikan pelaksanaan Program Imunisasi COVID-19 Kebangsaan.

“Ini sebelum apa-apa bekalan vaksin dapat disalurkan oleh syarikat farmaseutikal kepada mana-mana pihak lain termasuklah kerajaan negeri, pihak industri atau hospital swasta, yang membuat tempahan dan pembelian selepas kerajaan Persekutuan, melainkan melalui pembekal yang tidak terlibat dalam Program Imunisasi COVID-19 Kebangsaan,” katanya dalam satu kenyataan di sini hari ini.

Khairy berkata, CITF juga mengalu-alukan sebarang usaha dari mana-mana pihak yang ingin membantu program imunisasi, dengan menyumbangkan bekalan dos vaksin kepada program tersebut atau negeri, dengan syarat vaksin yang akan disumbangkan telah mendapat kelulusan NPRA.

Buat masa ini, tiga jenis vaksin yang telah mendapat kelulusan NPRA adalah vaksin Pfizer, Sinovac dan AstraZeneca.

Khairy berkata, CITF mengambil maklum tentang hasrat Yayasan Sekhar untuk menyumbangkan bekalan vaksin jenis Sinovac kepada program imunisasi, bagaimanapun, setelah diperiksa dengan pihak Sinovac di China dan Pharmaniaga iaitu pemegang lesen bagi vaksin Sinovac di Malaysia, tiada apa-apa permohonan atau pembelian mahupun dokumen rasmi berkaitan perkara ini, yang telah dikemukakan oleh Yayasan Sekhar.

Katanya CITF menjelaskan bahawa, tiada sebarang halangan sekiranya Yayasan Sekhar atau mana-mana pihak yang mahu meneruskan hasrat murni ini, namun ia haruslah disusuli dengan tindakan mengikut saluran yang ditetapkan.

Khairy berkata CITF dan Jawatankuasa Akses Bekalan Vaksin COVID-19 (JKJAV), mengambil maklum tentang cadangan dan pertimbangan daripada negara Singapura dan negara-negara lain, untuk memanjangkan selang masa antara dua dos vaksin COVID-19 dalam program vaksinasi mereka.

“Seperti mana yang telah dinyatakan sebelum ini, selang masa antara dos bagi vaksin COVID-19 yang digunakan di Malaysia adalah ditetapkan menerusi maklumat serta data yang telah dihantar oleh syarikat pengeluar vaksin, kepada NPRA.

“Sebagaimana kelulusan bersyarat yang diberikan kepada semua vaksin COVID-19 yang digunakan di Malaysia, syarikat pengeluar vaksin boleh serta perlu menghantar maklumat serta perkembangan, apabila terdapatnya data-data terkini daripada penggunaan vaksin keluaran mereka,” katanya.

Khairy berkata, bagi tujuan memanjangkan selang masa antara dua dos, kumpulan pakar di bawah Jawatankuasa Pemilihan Calon Vaksin COVID-19 (JKPCV) yang diketuai oleh Dr Kalaiarasu Peariasamy, juga sedang menilai kesesuaian mekanisme ini berdasarkan penemuan serta hasil pelaksanaannya di negara lain, di samping mendapatkan maklum balas daripada syarikat pengeluar vaksin.

“Keputusan lanjut berkaitan perkara ini akan dimaklumkan daripada semasa ke semasa,” katanya.

Khairy berkata, CITF juga menasihati orang ramai supaya terlebih dahulu menyemak status risiko COVID-19 diri di aplikasi MySejahtera, sebelum datang ke Pusat Pemberian Vaksin (PPV) bagi mendapatkan vaksin.

Beliau berkata, individu dengan status kes yang disahkan, kes suspek, kontak rapat dan individu dalam pemantauan, tidak dibenarkan hadir serta masuk ke PPV.

“Penerima vaksin juga diingatkan agar tiba ke PPV mengikut slot masa yang telah diberikan, dan diminta untuk tidak hadir terlalu awal bagi mengelakkan kesesakan di PPV, seperti mana yang telah berlaku dalam beberapa hari ini. Penerima vaksin hanya akan dibenarkan masuk ke PPV, mengikut waktu yang ditetapkan,” katanya.

Khairy berkata, sekiranya seseorang individu yang telah menerima janji temu tidak dapat hadir, janji temu baharu akan diberikan pada suatu tarikh lain yang akan ditentukan.

“Setiap PPV mempunyai senarai menunggu yang akan dihubungi bagi menggantikan mana-mana ketidakhadiran, untuk mengurangkan risiko pembaziran vaksin,” katanya. – Bernama


India diancam gelombang haba luar biasa

NEW DELHI, 11 Syawal 1444H, Selasa – India perlu bersedia untuk berdepan fenomena gelombang haba luar biasa tidak lama lagi, kata jabatan meteorologi negara itu.

Sebahagian besar negara Asia – dari India, selatan China ke Thailand – berdepan gelombang haba luar biasa selama berminggu-minggu sejak awal tahun ini.

Walaupun April lazimnya antara bulan paling panas, 2023 menyaksikan negara termasuk Laos, Thailand dan Myanmar mengalami suhu tertinggi yang direkodkan antara 42 darjah Celsius hingga lebih 45 darjah Celsius.

Suhu di daerah Prayagraj di India dan negeri Odisha timur telah melebihi 44 darjah Celsius pada pertengahan April.

Sekurang-kurangnya 13 orang meninggal dunia dan 50 yang lain dirawat di hospital akibat strok haba di negeri Maharashtra barat.

Gelombang haba adalah perkara biasa antara Mac dan Julai di negara itu, namun musim panas menjadi luar biasa dan lebih lama dalam beberapa tahun kebelakangan ini.

“Gelombang haba ini telah berlaku sejak empat atau lima tahun lepas kerana pemanasan global dan ini adalah gelombang haba yang luar biasa,” kata jabatan itu.

India dan Pakistan menyaksikan gelombang haba yang lebih buruk pada 2022, dengan suhu pada Mac merekodkan angka tertinggi sejak lebih 120 tahun lalu.

Jabatan Meteorologi India menjangkakan suhu dan gelombang haba melebihi purata sehingga akhir Mei ini. – Agensi


Bantuan komuniti percepat kejayaan perang dengan COVID-19

PENDEKATAN hanya kami sahaja yang tahu hendaklah dielakkan.

Penularan serius wabak COVID-19 yang semakin mencanak dan menggila hendaklah dipandang serius oleh semua pihak sebelum terlambat.

Semua pihak, tanpa mengira parti dan latar belakang mesti membantu kerajaan untuk mengurus dan seterusnya mengekang wabak COVID-19 yang semakin menakutkan.

Saya diminta oleh sahabat saya, Fauzi Shaffie supaya segera membabitkan komuniti dalam usaha membendung wabak COVID-19. Memang seharusnya ia perlu dipandang serius dan segera diperkasakan.

Pendekatan yang terlalu berpaksikan kepada ‘top down’ hari ini perlu dibantu dengan pendekatan ‘bottom-up’.

Kerajaan perlu memperkasakan komuniti atau ‘community empowerment’ melalui pendekatan bottom-up, bagi membantu pendekatan yang terlalu bersifat ‘top-down’ ini masa kini.

Bukti-bukti sebelum ini menunjukkan banyak pendekatan ‘bottom-up’ berjaya membantu kerajaan, sekiranya kita (rakyat) diberikan kepercayaan.

Memang diakui, kerajaan mempunyai segala ‘prasarana’, kepakaran dan dana dalam mengurus dan mengekang pandemik ini’.

Namun, perlu diingatkan, yang menerima padah ini adalah rakyat.

Ditambah pula dengan ketiadaan kesedaran tinggi tentang bahaya virus ini, pelaksanaan Prosedur Operasi Standard (SOP) yang sering disaksikan ada ‘kebocoran’, serta tekanan sosial dan ekonomi yang mendesak.

Kesan daripada keadaan yang agak tidak tersusun ini menghasilkan kegusaran dalam kalangan rakyat.

Tidak kurang juga yang marah, benci dan meluat kepada pelaksanaan SOP yang tidak kemas, lalu pelanggaran makin menjadi-jadi, serta kewujudan varian-varian baharu yang cepat merebak. Lantas penularan meningkat mendadak dalam masa singkat.

Justeru, pandangan saudara Anas Aminin Wan Izzuddin, disokong oleh Fauzi Shaffie mengenai pemerkasaan komuniti (community empowerment) mesti diambil kira dan dilaksanakan, agar dapat membantu meningkatkan keberkesanan pengurusan pandemik yang meruntuhkan pelbagai struktur negara ini.

Kami percaya, sekiranya komuniti diberi ruang dan peluang untuk membantu, ianya akan mempercepatkan kehadiran kejayaan dalam perang halimunan ini.

Apabila kerajaan bertindak sebagai ‘hanya kami yang tahu’, maka orang ramai hanya bertindak balas, sama ada akur, buat tidak endah atau melawan, kerana dalam masyarakat kita sudah sedia ada ‘virus politik’ yang akan ‘sokong kerajaan’, ‘anti-kerajaan’ dan ‘golongan tidak kisah’ (Fauzi Shaffie 2021).

Apabila pengurusan pandemik dikaitkan dengan politik, dalam keadaan orang ramai tidak begitu yakin dengan bahaya virus ini, malah wujud sebilangan besar daripada mereka yang memperlekeh usaha kerajaan, walaupun ianya adalah untuk kebaikan mereka.

Mungkin ada pula mereka yang sengaja mahu melihat apa sahaja usaha kerajaan ditolak atau gagal, tanpa mereka sedar bahaya yang telah menyelinap masuk ke dalam komuniti, malah rumah mereka sendiri.

Pihak berkuasa juga tidak seharusnya berasa hanya mereka yang tahu segalanya, terutama dalam menghadapi pandemik yang begitu cepat merebak, dan seharusnya mendapat kerjasama terbaik daripada orang ramai atau rakyat keseluruhannya.

Kerjasama terbaik susah dicapai tanpa kerajaan menunjukkan penghormatan kepada orang ramai.

Penghormatan itu mudah, iaitu dengan mengiktiraf bahawa orang ramai, yang didalamnya, ada pelbagai profesional atau bekas profesional, termasuk profesional kesihatan, juga boleh membantu membanteras kemaraan pandemik ini.

Cadangannya adalah supaya kerajaan membuka ruang kepada wakil orang ramai untuk turut terlibat, dan kerajaan hendaklah beri latihan yang perlu kepada mereka.

Antara tugas yang mungkin boleh diberikan kepada mereka adalah ‘case detection’, ‘pengesanan kes’,‘contact tracing’ atau ‘menyusur hubungan’.

Sebenarnya, kerajaan Malaysia sudah ada struktur yang tersedia ada untuk diaktifkan pada jawatankuasa-jawatankuasa masyarakat, seperti Jawatankuasa Pembangunan dan Keselamatan Kampung (JPKK), atau Majlis Pengurusan Komuniti Kampung (MPKK) atau apa jua nama yang diberikan.

Pada masa sama, kerajaan boleh juga mengambil khidmat daripada badan-badan sukarela seperti Persatuan Bulan Sabit Merah (PBSM). Mungkin telah digemblengkan.

Malah, Jabatan Sukarelawan Malaysia (RELA) sudah digunakan dalam Sekatan Jalan Raya (SJR).

Justeru, khidmat sukarelawan lain juga diguna dalam proses mengkebumikan mangsa COVID-19.

Maka, tidak ada sebab besar untuk tidak guna bantuan orang ramai dalam usaha pencegahan.

Terdapat kaedah bagi kerajaan untuk melaksanakan perkara itu selain dengan memberikan mereka ruang lingkup kuasa yang terbatas.

Apabila orang ramai melihat wujudnya dalam kalangan mereka sendiri yang terlibat, pastinya rasa ingin membantu semakin mendalam dan tersebar luas. Seterusnya, membawa kepada rasa untuk patuh kepada SOP dengan lebih serius.

Dengan cara ini juga, beban kerajaan akan berkurangan dan kerajaan akan ada lebih ruang untuk memberi tumpuan kepada bidang yang lebih memerlukan.

Selain itu, kepercayaan kepada kerajaan akan kembali pulih dalam pengurusan pandemik ini.

JPKK atau MPKK juga akan lebih cepat membuat ‘contact tracing’ kerana mereka sudah tahu selok belok tempat mereka sendiri serta komuniti mereka, dan begitu juga dengan pelaksanaan keperluan kebajikan keluarga yang terlibat.

Kami percaya cadangan ini adalah munasabah, dan kerajaan boleh membuat peraturan sesuai demi menjaga kerahsiaan dan maruah mereka yang terlibat.

Sudah sampai masanya, ego ‘kami sahaja yang tahu’ perlu dipendamkan sedikit, demi rakyat tercinta yang telah memberikan mandat kepada kerajaan untuk menjaga mereka. Kita jaga kita. Kita jaga rakyat. Rakyat jaga kita.

Prof Dr Mohd Ridhuan Tee Abdullah


Malaysia perlu kepakaran sendiri kelola sumber negara

Oleh Zuhayati Yazid

SHAH ALAM, 13 Rabiulakhir 1445H, Sabtu – BERJASA berhasrat menjadikan Malaysia sebagai negara yang mempunyai kepakaran sendiri dalam mengelola sumbernya sehingga mampu memberi keuntungan kepada negara dan rakyat.

Presiden BERJASA, Haji Zamani Ibrahim percaya penguasaan ke atas sumber negara melalui kepakaran tempatan berpotensi menjadikan Malaysia mampu membina kuasa nasional.

Meskipun Malaysia kaya dengan sumbernya, beliau berkata, kegagalan menyediakan kepakaran untuk memproses sumber itu menyebabkan negara terpaksa bergantung dengan pihak luar.

“Kita kaya sumber tetapi mungkin tidak mampu menyedia kepakaran memproses sumber nasional itu menyebabkan kita terpaksa membawa kepakaran (luar) dan mengaut sumber kita sehingga menyebabkan kita memberi kekayaan kepada pihak luar.

“(Seperti) di Arab Saudi, mereka mempunyai sumber minyak tetapi kegagalan menjadikan minyak sebagai kuasa nasional mereka kerana berharap kepakaran luar, akhirnya minyak yang kaya itu hanya menjadi pendapatan tidak seberapa.

“Kalau minyak itu dijadikan sumber kuasa nasional Arab Saudi, saya rasa boleh jadi penentu kepada apa yang berlaku di peringkat antarabangsa,” katanya.

Beliau berkata demikian dalam forum ‘Minda Negarawan: Malaysia Baharu Impian’ bersama tokoh negarawan, Tun Dr Mahathir Mohamad sempena Sidang Nasional BERJASA 2023 yang berlangsung di Pusat Konvensyen Ideal Shah Alam (IDCC) , hari ini.

Seperti juga Malaysia, Zamani berkata, BERJASA ingin negara mempunyai kepakaran sendiri dan mampu mengorek sumber nasional supaya keuntungan itu boleh dinikmati rakyat, selain menjadi kuasa nasional yang bersaing dengan negara luar.

“Kita sebenarnya tidak memerlukan kepakaran luar yang banyak, tetapi hakikatnya kita mampu memproses sendiri dengan cara adunan kita sendiri,” katanya.


Jangan cetus provokasi ganggu proses mengundi

BANGI, 24 Rabiulakhir 1444H, Sabtu – Polis Diraja Malaysia (PDRM) tidak teragak-agak mengambil tindakan kepada mana-mana pihak yang cuba untuk mencetuskan huru-hara bagi menganggu proses Pilihan Raya Umum Ke-15 (PRU15), hari ini.

Ketua Polis Selangor, Datuk Arjunaidi Mohamed berkata, pihaknya memberi jaminan bahawa mereka yang didapati melakukan kesalahan akan diambil tindakan mengikut peruntukan undang-undang ditetapkan.

Justeru, orang ramai dinasihatkan untuk terus bersikap matang dan hormat menghormati antara satu sama lain serta mengelakkan daripada melakukan sebarang perbuatan atau provokasi yang boleh mencetuskan insiden tidak diingini, kerana boleh mengganggu gugat keselamatan serta ketenteraman awam.

“Sebagaimana kita semua sedia maklum, pada hari ini iaitu 19 November 2022, seluruh rakyat Malaysia akan menunaikan tanggungjawab sebagai pengundi.

“Justeru itu, Polis Kontinjen Selangor ingin menasihatkan kepada masyarakat di negeri Selangor agar sentiasa mematuhi arahan yang diberikan oleh pihak berkuasa bagi memastikan proses Hari Mengundi pada hari ini berjalan dengan lancar,” katanya dalam kenyataan.

Mengulas perkembangan PRU15 di Selangor, beliau berkata, sebanyak 35 laporan dam satu kertas siasatan baharu dibuka berhubung pilihan raya semalam.

“Ini menjadikan jumlah keseluruhan laporan polis yang diterima mulai 5 hingga 18 November 2022 adalah sebanyak 354 laporan polis dengan 27 kertas siasatan telah dibuka dan daripada jumlah laporan tersebut, pihak polis juga telah berjaya menangkap serami enam orang individu.

“Manakala bagi kempen/ceramah pula, sebanyak 94 ceramah dan kempen berpermit telah diadakan oleh parti-parti yang bertanding pada 18 November 2022.

“Jumlah keseluruhan kempen/ceramah berpermit yang telah diadakan sepanjang tempoh 5 hingga 18 November 2022 adalah sebanyak 3,571,” katanya.


Tempoh lanjut PKPB Sabah termasuk 4 kawasan PKPD

KUALA LUMPUR, 8 Rabiulawal 1442H, Ahad – Perintah Kawalan Pergerakan Bersyarat (PKPB) di Sabah yang dilanjutkan tempohnya juga bakal meliputi kawasan Tawau, Lahad Datu, Kunak dan Semporna – kawasan PKPD.

Dalam satu kenyataan, Menteri Kanan (Kluster Keselamatan), Datuk Seri Ismail Sabri Yaakob berkata, PKPB di seluruh negeri, yang sebelumnya dijadualkan berakhir esok (26 Oktober) telah dilanjutkan hingga 9 November.

Sementara itu, katanya, polis menahan 688 orang di seluruh negara semalam kerana melanggar prosedur operasi standard (SOP) di bawah Perintah Kawalan Pergerakan Pemulihan (PKPP).

“Daripada jumlah itu, 678 dikenakan kompaun, sementara 10 direman.

“Kesalahan termasuk kegagalan memakai pelitup muka (211), aktiviti yang tidak mengamalkan penjarakan fizikal (213), kegagalan menyediakan kemudahan pendaftaran di premis (136), perjalanan antara negeri dan antara daerah yang tidak dipersetujui (37) dan lain-lain (91).”

Beliau berkata, pasukan petugas pematuhan SOP mengadakan pemeriksaan di seluruh negara di 3,360 pasar raya, 4,700 restoran, 1,307 gerai, 1,149 kilang, 3,354 bank dan 747 pejabat kerajaan.

Mengenai Ops Benteng yang sedang berlangsung untuk membendung kemasukan pendatang tanpa izin di sempadan negara, Ismail Sabri berkata, 10 pendatang tanpa dokumen ditangkap dan lima kenderaan disita.

Selain itu, katanya sejak 30 Mac, Kementerian Perumahan dan Kerajaan Tempatan telah melakukan 10,751 operasi pembersihan di seluruh negara di 136 zon.

“Semalam, 33 sanitasi dilakukan di lima zon merah, 10 zon kuning, dan tiga zon hijau.

“Operasi dilakukan di Sarawak (lapan), Melaka (enam), Pulau Pinang dan Kuala Lumpur (empat), Sabah (tiga), Perak (dua), Terengganu (dua), dan masing-masing di Negri Sembilan, Johor, Perlis dan Labuan.

Mengenai langkah-langkah kuarantin, Ismail Sabri berkata, 54,312 rakyat Malaysia kembali dari luar negara antara 24 Julai dan semalam (Sabtu).

“Dari jumlah tersebut, 8,683 menjalani kuarantin wajib, sementara 381 dihantar ke hospital untuk mendapatkan rawatan.

“Sebanyak 45,248 individu discaj dan dibenarkan pulang,” katanya.


Gudang Bulan Sabit Merah di Gaza tidak boleh digunakan angkara rejim Zionis

GAZA, 16 Rabiulakhir 1445H, Selasa – Bulan Sabit Merah Turkiye mengutuk serangan pengeboman yang menyebabkan gudang agensi itu yang terletak di Gaza tidak dapat digunakan lagi, lapor Anadolu.

Agensi itu dalam kenyataan memaklumkan pihaknya mengutuk sekeras-kerasnya semua serangan ke atas bantuan kemanusiaan dan kemudahan terutama yang menyasarkan kakitangan dan sukarelawan Bulan Sabit Merah.

“Semua kakitangan ini bertungkus lumus bekerja tanpa mengenal penat lelah bagi memastikan keperluan bantuan kemanusiaan dapat diagihkan meski dalam keadaan penuh cabaran,” katanya.

Gudang berkenaan adalah milik Bulan Sabit Merah Palestin, rakan kongsi bantuan kemanusiaan berikutan Turkiye tidak memiliki gudang di Gaza yang dihuni kira-kira 2.4 juta penduduk berkenaan.

Sejak tiga minggu lalu, rejim pengganas Israel telah melancarkan serangan udara dan darat ke atas Semenanjung Gaza tanpa henti sejak 7 Oktober lalu.

Sehingga kini, 8,306 penduduk Palestin syahid termasuk 3,100 wanita, kanak-kanak dan warga emas yang tidak bersalah. – Agensi


Beri perhatian kes ‘Long COVID’

BANGI, 10 Safar 1443H, Jumaat – Malaysia wajar memiliki dasar dan strategi khusus untuk mengenal pasti, menyelidik dan memulih kesan jangka panjang COVID-19 (Long COVID) terhadap penghidapnya.

Ketika ini, sudah lebih dua juta rakyat terjangkit virus dan angka berkenaan mungkin lebih tinggi dan kemungkinan peratusan bekas pesakit mempunyai ‘Long COVID’ juga semakin ramai.

Timbalan Pengerusi Barisan Nasional (BN), Datuk Seri Mohamad Hasan berkata, pemulihan kesihatan mereka ini sangat penting kepada kualiti kesihatan awam secara meyeluruh.

“Saya menyarankan agar kerajaan mula memberi perhatian kepada kes ‘Long COVID ini’ secara terpadu.

“Dasar kita menangani pandemik ini tidak boleh terhenti dari segi pencegahan dan rawatan. Ia mesti juga merangkumi rawatan jangka masa panjang terhadap bekas pesakit serta pelbagai penyelidikan berkaitan,” katanya dalam kenyataan di Facebook hari ini.

Mohamad Hasan menjelaskan bahawa ‘Long COVID’ adalah keadaan bekas pesakit terus mengalami pelbagai masalah kesihatan selepas pulih, dengan kebanyakannya berterusan selama empat ke 12 minggu, malah ada yang berlarutan sehingga sembilan bulan.

Bagaimanapun, kerajaan hingga kini belum mengemuka data terperinci berkaitan masalah ini, namun beberapa universiti tempatan sudah mula menjalankan kajian terhadapnya, katanya.

“Lancet, jurnal perubatan paling berwibawa dalam terbitannya pada 28 Ogos 2021 menyatakan ‘Long COVID’ cabaran besar terhadap sektor perubatan. Banyak masih tidak diketahui tentangnya.

“Justeru, pelbagai penyelidikan rentas disiplin sangat perlu untuk membolehkan rawatan terbaik diberikan,” katanya.

Pada perkembangan sama, beliau berkata, kefahaman mengenai vaksinasi, kaedah rawatan dan pemulihan yang berkesan serta pelaburan untuk penyelidikan berkaitanya harus diberikan keutamaan.

Katanya, dunia perubatan akan terus terbeban dengan pelbagai cabaran baru kerana pandemik ini, oleh itu pelaburan kesihatan negara tidak boleh lagi pada kadar empat peratus Keluaran Dalam Negara Kasar (KDNK).

“Telah tiba masanya kita menyasarkan peruntukan tujuh ke lapan peratus KDNK negara untuk sektor kesihatan.

“Langkah ini adalah permulaan yang baik untuk reformasi besar-besaran sektor perubatan dan kesihatan setelah tekanan luar biasa terhadap sistem perubatan kita sejak Februari 2020,” katanya.


ISMA ucap tahniah kepada jaguh basikal negara

BANGI, 5 Jamadilawal 1442H, Ahad – Naib Presiden Ikatan Muslimin Malaysia (ISMA), Prof Dr Zainur Rashid Zainuddin mengucapkan tahniah dan syabas kepada dua jaguh berbasikal trek negara apabila meraih kemenangan dalam Kejohanan Berbasikal Trek Kebangsaan Australia 2020 di Brisbane, Australia hari ini.

Mohd Azizulhasni Awang mengharumkan nama negara dengan meraih pingat emas acara keirin lelaki dalam acara yang berlangsung di Anna Meares Velodrome, manakala rakan seperjuangan Muhammad Shah Firdaus Sahrom merangkul pingat gangsa.

“Setinggi-tinggi tahniah dan syabas diucapkan kepada Azizulhasni yang telah menutup tirai 2020 dengan memenangi pingat emas di kejohanan antarabangsa di Australia.

“Lebih membanggakan lagi apabila seorang lagi pelumba negara, Mohamad Shah Firdaus Sahrom berjaya menduduki tempat ke-3,” kata Prof Zainur dalam hantaran di Facebook.

Menurut laman Facebook rasmi Malaysia Track Cycling, Mohd Azizulhasni dan Mohamad Shah turut beraksi dalam acara pecut individu tetapi kedua-duanya gagal meraih sebarang pingat.

Mohd Azizulhasni dan Mohamad Shah masing-masing mendapat tempat keempat dan kelima.

Kedua-dua mereka adalah antara anggota skuad elit kebangsaan yang kini berpangkalan di Melbourne, Australia.

Februari lepas, Mohd Azizulhasni meraih pingat gangsa acara keirin lelaki dalam Kejohanan Berbasikal Trek Dunia di Berlin, Jerman.


27 peratus rakyat masih minat melancong walau dilanda COVID-19

BANGI, 29 Safar 1442H, Sabtu – Meskipun terlalu awal menyatakan industri pelancongan akan kembali pulih, namun terdapat beberapa petunjuk boleh membantu perniagaan dalam industri itu mengharungi saat getir COVID-19 untuk enam bulan akan datang.

Ketua Negara Google Malaysia, Marc Woo berkata, langkah awal yang perlu dilakukan adalah dengan memberi tumpuan kepada pelancongan domestik.

Berdasarkan tinjauan terkini Google Consumer Survey pada Ogos lalu, Marc berkata, 27 peratus rakyat Malaysia masih berminat melancong dalam negeri sepanjang enam bulan terdekat ini.

Bagaimanapun, katanya, sebahagian besar daripada mereka masih tidak mengetahui pilihan yang ada malah giat mencari pilihan yang boleh direbut.

Beliau berkata, perkara itu menyebabkan mengapa pencarian istilah ‘staycations’ (penginapan) dan ‘attractions’ (tarikan) memuncak di Google Trends sejak beberapa bulan kebelakangan ini.

“Menyemarakkan kesedaran destinasi tempatan membantu industry kembali melangkah dalam jangka pendek.

“Tahukah anda Taman Negara boleh dilawati secara maya menggunakan Google Maps atau sisi lain Melaka dapat diteroka melalui Google Arts and Culture kami,” katanya.

Mengulas mengenai perkara sama, Marc berkata, keperluan keluarga, kebersihan dan fleksibiliti perlu dipenuhi.

Beliau berkata, hasil tinjauan mendapati bahawa faktor keinginan merapatkan hubungan kekeluargaan ketika melancong adalah pada kadar 32 peratus.

Selain itu, katanya, faktor berpasangan adalah pada kadar 13 peratus, percutian bersama rakan (11 peratus), kebersian dan pengurusan kebersihan (40 peratus) manakala dasar pembatalan yang fleksibel pada kadar 33 peratus – sebagai pertimbangan utama tempahan pelancongan akan datang.

“Maka, perniagaan menonjolkan elemen keluarga dan kebersihan melalui foto dan ulasan di Carian Google atau Google My Business akan lebih menyerlah kepada penggunjung,” katanya.

Malah, beliau turut menyarankan supaya memantau sentimen dalam masa nyata.

Beliau memberi contoh apabila kerajaan membenarkan pelancongan domestik kembali beroperasi pada 10 Jun lalu, sebanyak 2.5 kali ganda lonjakan pencarian hotel di Google Trends dalam bulan sama.

Tambahnya, Google Trends boleh diakses oleh orang awam dan pengguna digalakkan mengambil peluang ke atas pencarian yang bukan sahaja mudah, malah berharga.

“Tidak kiralah bagaimana strategi anda, perniagaan dalam industri pelancongan akan memperoleh manfaat daripada pemahaman cara berkongsi maklumat tepat dalam talian, selain meletakkan diri sebagai destinasi percutian yang relevan,” katanya.

Dalam perkembangan sama, Marc berkata, Google Malaysia dengan kerjasama Perbadanan Ekonomi Digital Malaysia (MDEC) dan Persatuan Agensi Pelancongan Malaysia (MATTA) menganjurkan siri webinar khas di bawah inisiatif Mahir Digital Bersama Goofle demi membantu perniagaan pelancongan berhubung dengan pengguna secara dalam talian.

Pemilik perniagaan dan individu persendirian boleh mengikuti latihan percuma serta melengkapkan diri dengan pengetahuan digital yang relevan untuk membantu memulakan kehadiran dalam talian mereka, katanya.

“Google turut menyediakan sumber tambahan. Jadi, layari laman web Grow with Google (grow.google) dan Think with Google (thinkwithgoogle.com) ataupun sertai kami dalam bengkel maya Mahir Digital Bersama Google (http://goo.gle/my-mahirdigital).

“Perjalanan kembali ke pelancongan pra-COVID mungkin dirasakan jauh tak berpenghujung, namun separuh daripada pertarungan sudah dimenangi jika kita sentiasa bersedia,” jelasnya.


Akaun Najib sensitif kerana beliau individu terdedah secara politik: Saksi

KUALA LUMPUR, 2 Rabiulawal 1444H, Khamis – Seorang pegawai AmBank memberitahu Mahkamah Tinggi hari ini bahawa beliau perlu berhati-hati dalam menguruskan akaun peribadi Datuk Seri Najib Tun razak kerana ia satu akaun ‘sensitif’ yang dimiliki individu terdedah secara politik (PEP).

Ketua Pasaran Modal Perbankan Persendirian AmBank Yap Wai Keat, 57 berkata perkara itu juga disebabkan jumlah wang yang besar yang dimasukkan menerusi dua transaksi ke dalam akaun peribadi bekas perdana menteri itu dengan kod AmPrivate Banking-MR pada 2011.

“Pada ketika itu, Datuk Seri (Najib) merupakan perdana menteri kita dan terdapat sejumlah wang yang besar pada transaksi.

“Jika pasaran wang tahu dari segi jumlah, ia (pasaran wang) akan mengambil tempat ke hadapan dan ia akan menjejaskan nilai Ringgit,” katanya pada pemeriksaan balas oleh peguam najib, Wan Aizuddin Wan Mohammed pada perbicaraan kes Najib melibatkan penyelewengan RM2.3 Bilion daripada 1Malaysia Development Berhad (1MDB).

Semalam saksi pendakwaan ke-38 itu memberikan keterangan bahawa beliau telah diberikan tugas untuk menukarkan dana US dollar (AS) kepada ringgit (RM) yang dimasukkan oleh Putera Saudi, Putera Faisal Bin Turkey Bin Bandar Al Saud pada 2 Feb dan 14 Jun 2011.

Merujuk kepada dua dokumen ‘Society for Worldwide Interbank Financial Telecommunication’ (SWIFT), Yap berkata wang itu AS$9,999,977 ditukar kepada RM30,449,929.97 pada 24 Feb 2011 dan AS$9,999,970 ditukar kepada RM30,174,929 pada 14 Jun, 2011.

Wan Aizuddin kemudian bertanya kepada saksi itu sama ada pasaran mata wang akan terjejas jika penerima bukan Najib dan jumlah wang yang masuk hanya AS$10 juta, yang dijawab saksi itu secara negatif.

“Tidak, pasaran tidak akan terjejas kerana AS$10 juta tidak banyak berbanding jumlah yang masuk dalam akaun Datuk Seri. Anda perlu berhati-hati kerana jumlah (wang) jauh lebih besar, sebab itu saya rasa pengurus perhubungan Datuk Seri (seorang lagi pegawai AmBank, Joanna Yu) mencipta nama kod AmPrivate Banking-MR untuknya,” kata saksi itu.

Najib, 69, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan hakim Datuk Collin Lawrence Sequerah bersambung pada 3 Okt. – Bernama


Mahkamah benarkan permohonan tangguh perbicaraan Bung Moktar dan isteri

KUALA LUMPUR, 26 Safar 1444H, Jumaat – Mahkamah Tinggi di sini hari ini membenarkan permohonan Ahli Parlimen Kinabatangan Datuk Seri Bung Moktar Radin dan isterinya Datin Seri Zizie Izette Abdul Samad untuk menangguhkan perbicaraan melibatkan pertuduhan rasuah RM2.8 juta berhubung pelaburan dalam unit amanah Public Mutual Berhad.

Penangguhan itu adalah sementara menunggu semakan berkenaan keputusan Mahkamah Sesyen yang mengarahkan Bung Moktar, 64 dan Zizie, 44, yang didakwa bersubahat dengan suaminya untuk membela diri atas tiga pertuduhan tersebut, didengar dan diputuskan.

Hakim Datuk Collin Sequerah membenarkan permohonan penangguhan selepas peguam M Athimulan dan Datuk K Kumaraendran yang mewakili pasangan itu memaklumkan bahawa pihaknya telah memfailkan notis usul untuk menyemak semula dan mengetepikan keputusan yang dibuat Hakim Mahkamah Sesyen pada 2 Sept lepas.

“Zizie telah memfailkan permohonan untuk semakan keputusan pada Isnin lalu dan hari ini ditetapkan untuk sebutan di hadapan Yang Arif Datuk Collin manakala Bung Moktar memfailkan permohonan yang sama dan Isnin (26 Sept) ini ditetapkan untuk sebutan di hadapan Pesuruhjaya Kehakiman Datuk Azhar Abd Hamid.

Bagaimanapun, pihak kami akan membuat permohonan rasmi bagi menyatukan kedua-dua semakan untuk didengar di hadapan seorang hakim sahaja,” kata Athimulan.

Sehubungan itu, Athimulan berkata pihaknya memohon agar perbicaraan di Mahkamah Sesyen ditangguhkan sehingga semakan di Mahkamah Tinggi diputuskan.

Timbalan Pendakwa Raya Datuk Faridz Gohim Abdullah berkata pihaknya akan memfailkan bantahan terhadap semakan itu selepas perintah untuk penyatuan semakan itu diperoleh daripada mahkamah, namun tidak membantah untuk penangguhan perbicaraan di Mahkamah Sesyen.

Bung Moktar dan Zizie Izette selaku pemohon memfailkan permohonan semakan secara berasingan Isnin lepas, antara lain memohon Mahkamah Tinggi memanggil dan memeriksa rekod prosiding perbicaraan di Mahkamah Sesyen yang mendengar dan memutuskan mereka membela diri terhadap pertuduhan rasuah dan bersubahat.

Dalam permohonan itu, kedua-duanya memohon perintah Mahkamah Tinggi membatalkan keputusan yang disampaikan Mahkamah Sesyen.

Kedua-dua pemohon berkata hakim yang mendengar perbicaraan terkhilaf dari segi undang-undang dan fakta apabila memutuskan pihak pendakwaan berjaya membuktikan pemohon menerima suapan daripada dua ejen pelaburan yang merupakan saksi utama dalam kes itu.

Sementara itu, di Mahkamah Sesyen, Hakim Rozina Ayob menetapkan perbicaraan bela diri ditetapkan pada satu tarikh lain yang akan dijadualkan kelak dan menetapkan Isnin ini untuk sebutan kes bagi pihak-pihak memaklumkan kepada mahkamah mengenai perkembangan permohonan semakan.

Hari ini, Bung Moktar dan Zizie Izette sepatutnya memberi keterangan secara bersumpah dari kandang saksi dengan pihak pendakwaan diberikan peluang untuk menyoal mereka semasa pemeriksaan balas.

Pada 2 Sept lalu, Rozina memerintahkan pasangan itu membela diri atas tiga pertuduhan rasuah selepas mendapati pihak pendakwaan berjaya membuktikan kes prima facie terhadap mereka.

Pada 3 Mei 2019, Bung Moktar didakwa atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar dituduh menerima rasuah daripada ejen Public Mutual, Madhi Abdul Hamid, menerusi Zizie Izette di Public Bank Cawangan Taman Melawati di sini antara 12.30 tengah hari dan 5 petang 12 Jun 2015.

Ahli Majlis Tertinggi UMNO itu juga didakwa menerima suapan wang tunai RM337,500 daripada perunding Unit Amanah, Norhaili Ahmad Mokhtar di bawah nama Zizie Izette atas sebab sama dan di tempat sama pada 19 Jun 2015 manakala Zizie Izette berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama. – Bernama


Kor Ming diingat jangan ‘main api’, bangkit kemarahan Melayu

Oleh Zuhayati Yazid

BANGI, 23 Rabiulakhir 1443H, Ahad – Timbalan Setiausaha Agung DAP, Nga Kor Ming diingatkan supaya tidak ‘bermain api’ dan berpijak di bumi nyata dalam membuat sesuatu permintaan.

Ini susulan tindakan bekas Timbalan Speaker Dewan Rakyat itu yang mengesyorkan supaya rakyat lahir selepas awal pagi 31 Ogos 1957 menikmati status Bumiputera.

Naib Pengerusi Pertubuhan-Pertubuhan Pembela Islam (PEMBELA), Mohd Nor Izzat Johari mempersoalkan, mengapa Kor Ming mahu memperjuangkan isu Bumiputera sedangkan selama ini peraturan-peraturan lain yang ditetapkan tidak mahu dipatuhi.

“Saya pelik kenapa dia tidak malu dan bersikap dangkal, hak Bumiputera mereka mahu perjuangkan tetapi apabila minta untuk patuh peraturan di negara ini mereka bantah pula.

“Terbaharu isu tulisan Jawi di Pekan kenapa mereka bertegas menentang sedangkan mahu hak sama rata seperti orang Melayu, sekiranya bersedia jadi rakyat di negara ini, saya rasa tiada masalah untuk mereka menerima perkara ini secara terbuka.

“Ini jelas menunjukkan kehendak mereka tidak selari, hanya mahu yang menguntungkan diri mereka sahaja,” dakwanya ketika dihubungi Ismaweb.net, hari ini.

Mohd Nor Izzat menjelaskan, sepatutnya Kor Ming memohon maaf kepada rakyat Malaysia khususnya kaum Bumiputera di atas syor melampau itu.

“Namun kita kecewa sehingga kini langsung tiada maaf daripadanya dan menganggap perkara itu sebagai remeh dan mudah sahaja,” katanya.

Beliau yakin tidak semua kaum Cina dan India setuju dengan ‘permintaan’ berkenaan kerana mereka sedar akan hakikat sebenar.

Sehubungan itu, beliau yang turut dikenali sebagai Cikgu Izzat menggesa Kor Ming bersikap realistik sebelum membuat sebarang kenyataan.

“Jangan main api dengan hak dan kedudukan di negara kita kerana orang Melayu juga boleh tunjuk kuasa dan mendesak untuk kaji semula keberadaan golongan itu di negara ini yang semestinya membawa kedukaan yang berpanjangan kepada golongan berkenaan,” ujarnya.

Sebelum ini, Kor Ming dilaporkan mengesyorkan kerajaan menggubal dasar perpaduan negara yang baharu.

Malah, beliau turut mencadangkan agar semua rakyat yang lahir selepas awal pagi 31 Ogos 1957 boleh menikmati status Bumiputera, dan kerajaan tidak patut dan tak boleh lagi membezakan rakyat dengan ‘warna kulit’.


Israel curi air Palestin

RAMALLAH, 5 Safar 1445H, Selasa – Tindakan negara haram Israel mencuri air di Tebing Barat menyebabkan berlaku krisis bekalan di kawasan Palestin, menurut Kementerian Luar Negeri dan Ekspatriat.

Kementerian dalam kenyataan berkata, pihaknya sedang memikirkan masalah kekurangan air yang serius di wilayah diduduki itu.

Kenyataan itu juga mengutuk dasar tamak Israel terhadap sumber air Palestin dan menganggap ia sebahagian daripada polisi hukuman kolektifnya.

“Akta ini adalah susulan daripada perang terbuka pendudukan terhadap Palestin dan langkah-langkah penjajahannya untuk mempercepatkan penaklukan secara beransur-ansur serta tidak diisytiharkan ke atas Tebing Barat.

“… dan untuk mewujudkan persekitaran kolonial bagi mengusir rakyat Palestin dari tanah air mereka,” kata kementerian.

Pihak berkuasa pendudukan Israel mencuri air milik rakyat Palestin dan menjual kembali sejumlah kecilnya kepada mereka sehingga bekalan tidak mencukupi pada kebanyakan hari dalam setahun, terutama ketika musim panas.

Bahkan, kuantiti air yang diperuntukkan kepada kawasan-kawasan tertentu seperti Bethlehem dan Hebron, sengaja dikurangkan ketika gelombang panas baru-baru ini.

Israel juga didakwa melancarkan perang sabotaj terhadap semua sumber air Palestin, termasuk merobohkan telaga dan takungan.

Rejim haram turut menghalang rakyat Palestin menggali lebih banyak telaga dengan alasan tidak mempunyai lesen.

Sementara, puak penceroboh Yahudi pula menikmati limpahan air Palestin sepanjang tahun yang disediakan oleh kerajaan negara haram Israel melebihi keperluan mereka.

Bahkan, Israel didakwa merampas hak asasi manusia dan sivil paling asas rakyat Palestin, selain melanggar kewajibannya sebagai kuasa pendudukan mengikut undang-undang antarabangsa serta Konvensyen Geneva.

Kementerian turut menggambarkan kegagalan besar pihak antarabangsa untuk memaksa kuasa pendudukan Israel  menghormati hak sivil dan asasi penduduk Palestin.- Agensi


COVID-19: AS catat 2,600 kes baharu setiap jam

WASHINGTON, 3 Zulhijjah 1441H, Jumaat – Purata lebih daripada 2,600 kes baharu COVID-19 dicatatkan pada setiap jam di Amerika Syarikat (AS), ia sekali gus merekodkan hampir empat juta kes jangkitan secara kumulatif di negara itu.

Menurut Reuters, jumlah berkenaan adalah kadar yang tertinggi di dunia.

Jangkitan wabak berkenaan di AS semakin pantas sejak kes pertama dikesan pada 21 Januari lalu, dan negara itu hanya memerlukan 98 hari untuk mencecah sejuta kes.

COVID-19 terus menghantui negara itu apabila hanya memerlukan 43 hari bagi mencapai dua juta kes, dan 27 hari untuk tiga juta jangkitan.

Selain itu, AS dijangka hanya memerlukan 16 hari bagi merekodkan 4 juta kes pada kadar 43 kes dalam masa seminit.

Sementara itu, kerajaan Persekutuan, gabenor negeri dan pemimpin bandar sering bertelagah bagi mengemukakan pendapat masing-masing mengenai kaedah terbaik mengatasi COVID-19.

Perkara itu menyebabkan percanggahan peraturan dalam isu pemakaian pelitup muka di tempat awam dan ketika sektor perniagaan dibenarkan dibuka.

Selain itu, Presiden Donald Trump yang sebelum ini enggan memakai pelitup muka mengubah pendiriannya apabila muncul di khalayak ramai dengan memakai alat perlindungan itu buat kali pertama, selain menggalakkan orang ramai melakukan perkara sama.

AS muncul sebagai negara kedua paling terkesan akibat wabak itu dengan 120 jangkitan pada setiap 10,000 orang, selepas negara Chile.

Dengan lebih daripada 143,000 kematian atau 4.4 kematian pada setiap 10,000 orang, AS menduduki tempat keenam di dunia bagi kematian perkapita tertinggi. – Agensi


Al-Quran dibakar, dibuang di depan masjid di Jerman

BERLIN, 22 Zulhijjah 1444H, Selasa – Selepas Sweden, tindakan anti-Islam merebak ke barat daya Jerman di mana senaskhah al-Quran dibakar dan dicampak di hadapan sebuah masjid di negara itu.

Pertubuhan Turkiye-Islam, DITIB pada Isnin berkata, kitab suci itu dicampak dari sebuah kenderaan yang sedang bergerak di hadapan Masjid Mimar Sinan di bandar Maulbronn, terletak di negeri Baden-Wurttemberg.

Pengarah Persatuan Masjid, Osman Adibeli berkata, kejadian berlaku pada malam Sabtu, 8 Julai lalu.

“Selepas kejadian itu, apabila kami meneliti rakaman pengawasan masjid kami, kami melihat objek dicampak di hadapan masjid dari sebuah kenderaan di jalan utama.

“Sekitar jam 4.45 pagi (waktu tempatan), jemaah yang datang untuk solat Subuh menyedari al-Quran yang dibakar di pintu masuk masjid,” katanya.

Osman berkata, pihaknya telah memfailkan aduan jenayah berhubung kejadian itu, namun disebabkan pantulan lampu hadapan kenderaan menghampiri bahagian masjid, mereka tidak dapat mengenalpasti nombor plat kereta serta bilangan pelaku yang terbabit dalam perbuatan berkenaan.

Sambil meluahkan rasa kecewa dan kebimbangan terhadap serangan Islamofobia itu, beliau memaklumkan bahawa siasatan telah dilakukan.

Insiden itu berlaku berikutan beberapa tindakan membakar atau menghina al-Quran di pelbagai negara Eropah, termasuk di Sweden baru-baru ini – yang mendapat kebenaran pihak berkuasa sehingga menimbulkan kemarahan antarabangsa.

Pemimpin dan ahli politik Islam menegaskan bahawa penghinaan dan provokasi seperti itu tidak dilindungi oleh undang-undang kebebasan bersuara. – Agensi


KPDN rampas lebih 47,000 liter diesel disyaki cuba diseleweng

JOHOR BAHRU, 3 Safar 1445H, Ahad – Kementerian Perdagangan Dalam Negeri dan Kos Sara Hidup (KPDN) merampas 47,540 liter diesel yang dipercayai cuba diseleweng di sebuah premis di Taman Perindustrian Plentong, Masai di sini, semalam.

Pemangku Menteri Perdagangan Dalam Negeri dan Kos Sara Hidup, Datuk Armizan Mohd Ali berkata, serbuan pada jam 8.10 malam tadi dilakukan oleh sepasukan anggota penguat kuasa dari KPDN Putrajaya menerusi Op Tiris hasil risikan sejak enam bulan lepas.

Beliau berkata, turut ditahan seorang lelaki tempatan berusia 37 tahun yang mengaku bekerja sebagai pemandu treler.

“Modus operandi sindiket ini adalah dengan menggunakan beberapa buah lori untuk mengisi minyak diesel di beberapa stesen minyak di sepanjang laluan Lebuh Raya Pasir Gudang, Masai dan Kempas, sebelum minyak itu dihantar ke stor berkenaan untuk dijual semula.

“Sebuah lori tangki, dua buah lori ‘bonded’, sebuah kenderaan pikap dan minyak diesel telah disita dengan nilai keseluruhan rampasan dianggarkan berjumlah RM267,457,” katanya dalam kenyataan lewat malam tadi.

Armizan berkata, kes disiasat di bawah Akta Kawalan Bekalan 1961 bagi mengenal pasti individu atau pun syarikat yang terlibat dalam aktiviti serta rantaian pengedaran minyak diesel tersebut termasuk lokasi diedarkan.

“Syarikat ini juga akan disiasat di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 (AMLATFPUAA 2001) (Akta 613).

“Kementerian akan sentiasa menggerakkan anggota penguat kuasa dan meningkatkan aktiviti penguatkuasaan serta pemantauan bagi memastikan aktiviti haram ini dapat dibendung daripada terus berleluasa terutamanya di stesen minyak yang terletak berhampiran dengan sempadan negara,” kata beliau. – Bernama


Rentas negeri dibenarkan mulai esok – PM Ismail Sabri

KUALA LUMPUR,3 Rabiulawal 1443H, Ahad  – Kerajaan bersetuju membenarkan aktiviti rentas negeri di seluruh negara berkuat kuasa esok.

Perdana Menteri Datuk Seri Ismail Sabri Yaakob berkata keputusan itu dibuat setelah kadar vaksinasi populasi dewasa di negara ini mencapai 90 peratus.

“Kerajaan bersetuju memberi kebenaran untuk Keluarga Malaysia yang telah menerima vaksinasi lengkap untuk melakukan pergerakan rentas negeri tanpa perlu memohon kebenaran daripada polis bermula esok,” katanya pada sidang media khas yang disiarkan secara langsung menerusi stesen-stesen televisyen tempatan dan platform media sosial petang ini. – Bernama


Siapa selamatkan sekolah-sekolah vernakular dari ditutup?

SOALAN ini dan beberapa butiran di dalam status ini mungkin akan mengejutkan pembaca.

Ini bukan isu politik kepartian atau tokoh politik yang terlibat, tetapi sekadar untuk menunjukkan bahawa isu sekolah vernakular adalah isu lama tetapi mempunyai kesan terhadap politik negara.

Tidak ada mana-mana tokoh politik atau parti-parti politik yang akan terlepas dari tempiasnya, biar siapapun yang memerintah.

Dan tidak ada juga yang berani mengusiknya tanpa berhadapan dengan risiko politik kemudian hari.

Sokongan terhadap kewujudan sekolah-sekolah ini tidak semestinya secara automatik akan membawa kepada peningkatan undi dari orang-orang Cina ataupun penggerak-penggerak pendidikan Cina negara ini.

Malang sekali bagi mana-mana pemimpin politik Melayu yang beranggapan seperti itu.

Rakyat juga sudah sedia maklum bahawa sifir percaturan politik dalam isu sekolah vernakular ini tidak terikat kepada pihak mana yang berkuasa, akan tetapi apa yang penggerak-penggerak sistem pendidikan swasta Cina ini akan dapat dari pihak pemerintah.

Kerajaan boleh bertukar tangan tetapi prinsip, agenda dan matlamat penggerak-penggerak sekolah vernakular ini bukan sesuatu yang boleh ditawar-menawar dalam apa jua keadaan.

Ramai pemimpin politik Melayu-muslim tidak sedar akan muslihat ini.

Ada yang menjadikannya sebagai permainan politik untuk meraih sokongan dari masyarakat Cina.

Sampai bila bangsa dan umat akan dipermainkan?

Nota:
Seksyen 21(1)(b) Akta Pelajaran 1991 (yang dimansuhkan) memberi kuasa kepada Menteri Pelajaran untuk menutup atau memansuhkan Sekolah Rendah Jenis Kebangsaan Cina (SJKC) dan Tamil (SJKT).

Mohd Luttfi Abd Khalid
Pengerusi iPeguam/Pemerhati politik


Sejuta kanak-kanak Lubnan berisiko alami keganasan: UNICEF

BEIRUT, 13 Jamadilawal 1443H, Sabtu – Sekurang-kurangnya sejuta kanak-kanak di Lubnan berisiko mengalami pelbagai bentuk keganasan, menurut Tabung Kanak-Kanak Pertubuhan Bangsa-Bangsa Bersatu (UNICEF).

Dalam laporannya, UNICEF menyebut krisis ekonomi yang semakin meruncing di negara Arab itu sebagai punca utama bahaya keganasan yang dihadapi oleh kanak-kanak di Lubnan.

“Satu daripada dua kanak-kanak di Lubnan berisiko serius mengalami keganasan fizikal, emosi atau seksual ketika keluarga bergelut menghadapi krisis yang semakin meruncing di negara itu,” kata UNICEF.

Menurut laporan itu, kanak-kanak seawal usia enam tahun kini bekerja di ladang, di jalanan dan menjual bahan api secara haram, meletakkan mereka berisiko melecur atau kematian.

UNICEF berkata, kanak-kanak negara itu juga sering terdedah kepada ancaman lain seperti penderaan, keganasan dan eksploitasi seksual.

“Jumlah kes penderaan dan eksploitasi kanak-kanak yang dikendalikan oleh UNICEF dan rakan kongsi meningkat hampir separuh (44 peratus) antara Oktober 2020 dan Oktober 2021 iaitu daripada 3.913 kepada 5,621 kes.

“Apatah lagi, kira-kira 1.8 juta kanak-kanak dipercayai mengalami kemiskinan pelbagai dimensi, meningkat daripada 900,000 pada 2019,” katanya yang turut mendedahkan bahawa kanak-kanak terbabit berisiko dipaksa bekerja buruh dan berkahwin.

Laporan itu menyebut, bahawa Lubnan kini sedang lumpuh akibat kegawatan ekonomi termasuk pandemik COVID-19 serta kesan letupan besar di Beirut pada Ogos tahun lalu. – Agensi


87 cedera, Israel serang penunjuk perasaan Palestin di Tebing Barat

RAMALLAH, 22 Zulkaedah 1442H, Sabtu – Sebanyak 87 rakyat Palestin cedera pada Jumaat akibat serangan gas pemedih mata yang dilemparkan rejim pengganas Israel ke arah penunjuk perasaan di Tebing Barat yang dijajah.

Terdahulu, penduduk Palestin mengadakan demontrasi menentang penempatan haram Yahudi di pelbagai kawasan di Tebing Barat, terutama Beita di Nablus dan kampung Beit Dajan.

Bagaimanapun, demontrasi itu diganggu pasukan pengganas Israel dengan menggunakan gas pemedih mata, peluru hidup dan getah.

Rakyat Palestin kemudian bertindak balas dengan melemparkan batu.

Bulan Sabit Merah Palestin memberitahu, tiga orang cedera akibat serangan peluru hidup dan 84 lagi dengan peluru getah.

Serangan Israel bukan hanya menyasarkan penunjuk perasaan, tetapi juga pekerja kesihatan.

Tabung gas pemedih mata dilemparkan ke arah cermin hadapan ambulans dan menyebabkan pekerja kesihatan yang berada di dalam kenderaan cedera.

Manakala, dua lagi pekerja kesihatan sukarelawan Palestin cedera akibat terkena peluru getah.

Dianggarkan 650,000 penjajah Yahudi di penempatan Tebing Barat, termasuk di Baitulmaqdis.

Di bawah undang-undang antarabangsa, semua penjajahan itu adalah tidak sah. – Agensi


PM cipta sejarah berucap dalam bahasa Melayu di perhimpunan PBB

NEW YORK, 27 Safar 1444H, Sabtu – Enam puluh lima tahun selepas seorang pemimpin negara bernama Ismail mencipta sejarah apabila muncul mewakili negara di Pertubuhan Bangsa-Bangsa Bersatu (PBB), hari ini seorang lagi dengan nama sama muncul melakar satu lagi sejarah.

Pada September 1957, tidak sampai sebulan selepas negara mencapai kemerdekaan, Tun Dr Ismail Abdul Rahman yang merupakan duta pertama Malaysia ke Amerika Syarikat dan PBB, muncul di Perhimpunan Agung PBB untuk menyampaikan ucapan dengan berbaju Melayu lengkap dengan keris.

Beliau kemudian menjadi Timbalan Perdana Menteri dari September 1970 hingga Ogos 1973.

Hari ini, Perdana Menteri Datuk Seri Ismail Sabri Yaakob mencipta satu lagi sejarah sebagai pemimpin tertinggi Malaysia yang pertama berucap menggunakan bahasa Melayu sepenuhnya pada perhimpunan diplomatik terbesar itu.

Beliau yang tampil segak berbaju Melayu hitam mencuri tumpuan delegasi lain sebaik melangkah masuk ke dewan utama, manakala seluruh delegasi negara termasuk Menteri Luar Datuk Seri Saifuddin Abdullah turut memakai baju kebangsaan dan batik Malaysia.

Perdana Menteri mengakhiri ucapan berdurasi 20 minit itu dengan ayat “United we stand, divided we fall”, selagi kita bersatu padu dan teguh bersama dalam memikul beban ini, saya pasti kita akan berjaya”.

Beliau turut mengajak komuniti antarabangsa bekerjasama dengan mengamalkan semangat Keluarga Dunia, dalam menghadapi cabaran global. – Bernama


Tanah lot milik kerajaan P. Pinang diberi kepada syarikat swasta sebagai ‘balasan’: Saksi

KUALA LUMPUR, 6 Zulhijjah 1442H, Jumaat – Mahkamah Sesyen di sini hari ini diberitahu bahawa Mesyuarat Majlis Kerajaan (MMK) Negeri Pulau Pinang meluluskan pemberimilikan tanah lot kepada syarikat Consortium Zenith BUCG Sdn Bhd (CZBUCG) sebagai ‘balasan’ kerja-kerja yang dilakukan berkaitan projek pembinaan jalan utama dan terowong di negeri itu.

Bekas Exco Pulau Pinang Datuk Lim Hock Seng, 73, berkata mesyuarat itu yang dipengerusikan bekas Ketua Menteri Pulau Pinang Lim Guan Eng pada 11 Dis 2014, telah meluluskan pemberimilikan lot 702 di Bandar Tanjung Pinang, Daerah Timur Laut di negeri itu kepada syarikat berkenaan.

Hock Seng berkata CZBUCG kemudian menamakan lot berkenaan kepada sebuah syarikat bernama Ewein Zenith Sdn Bhd yang dimiliki individu bernama Datuk Ewe dan lot itu dibangunkan dengan projek mega dikenali City of Dreams.

Hock Seng berkata berdasarkan perjanjian awal dimeterai antara Kerajaan Negeri dan CZBUCG, syarikat itun berhak untuk menamakan Ewein Zenith sebagai pihak yang akan menjadi pemilik tanah sebagai balasan kerja-kerja yang dilaksanakan CZBUCG.

Saksi pendakwaan ketiga itu berkata demikian ketika pemeriksaan utama oleh Timbalan Pendakwa Raya Wan Shaharuddin Wan Ladin pada hari keempat perbicaraan kes rasuah Lim yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu.

Wan Shaharuddin: Datuk, ada dengar tak City of Dreams, Penang? Adakah bangunan itu dibina di atas lot 702?

Hock Seng: Ya. Betul

Ketika ditanya mengenai bangunan itu, Hock Seng berkata beliau tidak tahu mengenai ketinggian bangunan itu tetapi beliau tahu ia adalah blok berkembar.

Wan Shaharuddin: Datuk, lot 702 itu reclamation land (tanah tebus guna) ke?

Hock Seng: Ya.

Mengenai kos RM75,000 yang dibayar kepada Firma Lee Hishamuddin Allen & Glendhill untuk penyediaan perjanjian awal antara Kerajaan Negeri dengan CZBUCG, saksi itu berkata pihaknya tidak menggunakan Penasihat Undang-Undang Negeri kerana Kerajaan Negeri memerlukan perjanjian awal itu didraf secepat mungkin.

Wan Shaharuddin: Sekiranya, Penasihat Undang-Undang Negeri terlibat dalam penyediaan perjanjian awal, Kerajaan Negeri dapat menjimatkan wang sejumlah RM75,000 ?

Hock Seng: Ya, betul ia akan menjimatkan, tetapi ia akan ambil masa yang agak lama untuk menyediakan perjanjian awal berkenaan.

Mengikut pertuduhan pindaan pertama, Lim, 60, didakwa sebagai Ketua Menteri Pulau Pinang, menggunakan kedudukannya untuk menerima suapan wang berjumlah RM3.3 juta dengan membantu syarikat milik Datuk Zarul Ahmad Mohd Zulkifli dilantik bagi melaksanakan Projek Pembinaan Jalan-Jalan Utama dan Terowong di Pulau Pinang bernilai RM6,341,383,702.

Lim didakwa melakukan perbuatan itu antara Januari 2011 dan Ogos 2017 di Pejabat Ketua Menteri Pulau Pinang.

Bagi pertuduhan pindaan kedua, Lim didakwa meminta suapan 10 peratus daripada keuntungan yang akan diperoleh daripada Zarul sebagai upah bagi membantu syarikat milik ahli perniagaan itu dilantik untuk projek sama.

Lim didakwa melakukan perbuatan itu berhampiran Hotel The Gardens, Lingkaran Syed Putra, Mid Valley City di sini antara pukul 12.30 tengah malam dan pukul 2 pagi pada Mac 2011.

Ahli Parlimen Bagan itu juga berdepan dua pertuduhan menyebabkan dua lot tanah milik Kerajaan Negeri Pulau Pinang bernilai RM208.8 juta dilupuskan kepada syarikat pemaju berkaitan projek terowong dasar laut di negeri itu yang didakwa dilakukan di Pejabat Tanah dan Galian Negeri Pulau Pinang, Komtar pada 17 Feb 2015 dan 22 Mac 2017.

Lim diwakili peguam Gobind Singh Deo.

Perbicaraan di hadapan Hakim Azura Alwi bersambung 16 Ogos ini. – Bernama


Pegawai polis ditahan dipercayai seludup warga asing di Sarawak

KUCHING, 24 Zulkaedah 1441H, Khamis – Seorang pegawai polis Cawangan Khas kontinjen Sarawak ditahan selepas dipercayai bersekongkol membawa masuk pendatang tanpa izin (PTI) ke negara ini minggu lalu.

Pesuruhjaya Polis Sarawak Datuk Aidi Ismail berkata pegawai berusia 45 tahun itu ditahan semasa Op Benteng pada 7 Julai lepas dan kini berada dalam tahanan Jabatan Imigresen bagi siasatan lanjut.

“Dipercayai suspek telah bersekongkol dengan membawa masuk dua orang PTI dari Indonesia melalui Kompleks Imigresen, Kastam, Kuarantin dan Keselamatan (ICQS) Tebedu.

“Pihak polis juga akan melakukan siasatan dalaman berhubung kes ini,” katanya kepada pemberita selepas menyempurnakan majlis penyematan pangkat pegawai kanan polis dan sijil anugerah perkhidmatan cemerlang di Ibu Pejabat Polis Sarawak, di sini hari ini.

Aidi berkata beliau mengambil serius perkara itu dan telah mengarahkan semua ketua polis daerah terutamanya berhampiran sempadan agar meningkatkan pemantauan terhadap pegawai serta anggota masing-masing bagi mengelakkan mereka terlibat dalam penyeludupan PTI.

Op Benteng diaktifkan sejak Mei 2020 di bawah Pasukan Petugas Kebangsaan (NTF) dengan melibatkan kerjasama Angkatan Tentera Malaysia, Polis Diraja Malaysia, Agensi Penguatkuasaan Maritim Malaysia, Kementerian Kesihatan, Angkatan Pertahanan Awam Malaysia, Jabatan Imigresen Malaysia dan Jabatan Sukarelawan Malaysia. – Bernama


Mahkamah Mesir jatuhkan hukuman mati terhadap 21 anggota Ikhwanul Muslimin

KAHERAH, 20 Zulhijjah 1442H, Jumaat – Mahkamah Mesir menjatuhkan hukuman mati terhadap 21 anggota Ikhwanul Muslimin, dalam tindakan terbaharu terhadap kumpulan pembangkang terbesar di negara itu.

21 orang tersebut didakwa membunuh pegawai polis dalam dua kes yang berasingan.

Mahkamah Jenayah Damanhour, di utara ibu kota Kaherah, mensabitkan kumpulan itu atas beberapa jenayah, termasuk tuduhan pengeboman sebuah bas yang mengangkut pegawai polis di wilayah pemerintahan Beheira pada tahun 2015.

Serangan itu mengorbankan tiga anggota polis dan mencederakan sejumlah yang lain.

Sembilan daripada mereka dijatuhkan hukuman penjara, sementara tujuh orang bebas.

Menurut Ahmed Attar, seorang penyelidik di Rangkaian Hak Asasi Manusia Mesir yang berpusat di London, hukuman dalam kes tersebut adalah muktamad dan tidak boleh dirayu kerana mahkamah adalah bahagian keselamatan tertinggi negara.

Kes yang lain, yang juga membabitkan anggota Ikhwanul Muslimin dan dibicarakan oleh mahkamah yang sama, adalah kerana pembunuhan seorang anggota polis pada tahun 2014.

Tiga daripada defendan yang bebas telah dibunuh dalam tembakan oleh pasukan keselamatan pada tahun 2014 di Alexandria, kata Attar.

Manakala lima daripada lapan defendan berada di penjara dan telah dijatuhkan hukuman.

Keputusan dalam kes kedua ini boleh dirayu Mahkamah Kasasi, kata Attar. – Agensi


Taliban keluar amaran sekat pelajar wanita duduki ujian ke universiti

KABUL, 7 Rejab 1444H, Ahad – Meskipun dasar ke atas golongan wanita Afghanistan teruk dikecam antarabangsa, pemerintah Taliban ‘berkeras’ meneruskan larangan itu, bahkan mengenakan sekatan baharu.

Terkini, Taliban menghantar surat peringatan kepada semua universiti swasta Afghanistan supaya tidak membenarkan pelajar wanita menduduki ujian kemasukan ke institusi pendidikan berkenaan.

Sebelum ini, Taliban teruk dikecam antarabangsa dan menggesa supaya dasar itu ditarik balik kerana menyekat kebebasan kaum wanita.

Bulan lalu, Taliban melarang golongan wanita meneruskan pengajian di universiti awam dan swasta.

Menteri Pengajian Tinggi, Nida Mohammed Nadim menegaskan larangan sementara itu dilakukan bagi mengelak percampuran jantina di universiti.

Jurucakap Menteri Pengajian Tinggi, Ziaullah Hashmi berkata, surat mengingatkan universiti swasta supaya tidak membenarkan wanita mengambil peperiksaan kemasukan telah dihantar ke semua universiti di negara tersebut.

Bagaimanapun tiada butiran lanjut dijelaskan.

Salinan surat itu dikongsikan dengan agensi berita AP yang memberikan amaran kepada pelajar wanita supaya tidak mengambil ujian kemasukan ke peringkat sarjana muda, sarjana dan kedoktoran.

Malah, mana-mana universiti yang tidak mematuhi larangan berkenaan akan dikenakan tindakan tegas.

Surat berkenaan ditandatangani pegawai Taliban, yang memantau, bahagian hal ehwal pelajar di universiti swasta, Mohammad Salim Afghan.

Ujian kemasukan ke universiti sepatutnya dijalankan pada 27 Februari depan di beberapa universiti.

Universiti di seluruh Afghanistan mempunyai jadual penggal yang berbeza, berikutan perbezaan musim di negara itu.

Sementara itu, jurucakap kesatuan universiti swasta, Mohammed Karim Nasari terkejut dengan surat yang diterima dan menjangkakan akan mengalami kerugian teruk akibat larangan berkenaan.

Afghanistan mempunyai 140 universiti swasta di 24 wilayah, dengan kira-kira 200,000 pelajar.

Daripada jumlah itu, kira-kira 60,000 hingga 70,000 adalah pelajar wanita. – Agensi


Rejim haram sengaja roboh rumah penduduk Palestin

QARAWAT BANI HASAN, 26 Zulhijjah 1443H, Selasa – Tentera negara pengganas Israel merobohkan rumah dua warga Palestin yang dituduh menembak mati seorang peneroka Yahudi pada April.

Rumah itu terletak di perkampungan Qarawat Bani Hasan, di utara Tebing Barat yang diduduki.

Ia milik Yusef Aasi dan Yehya Miri, yang dituduh melepaskan ‘serangan tembakan maut di pintu masuk ke bandar Ariel, membunuh pengawal keselamatan Israel, Vyacheslav Golev’.

Ariel adalah salah satu penempatan haram Israel terbesar yang dibina di atas tanah Palestin.

Kedua-dua lelaki itu berada dalam tahanan Israel sejak 29 April dan masih belum menghadapi sebarang perbicaraan di hadapan mahkamah tentera Israel.

Saksi memberitahu media tempatan bahawa tentera Israel menyerbu bandar itu dan menutup pintu masuk, mengenakan kawalan keselamatan di kawasan kejiranan di mana rumah itu berada.

Penduduk Palestin di kawasan itu berdepan dengan tentera Israel, membaling batu dan bom molotov ke arah mereka serta menutup jalan bagi menghalang kemaraan tentera.

Sementara tentera rejim Zionis melepaskan tembakan peluru getah dan gas pemedih mata.

Penduduk di beberapa rumah bersebelahan terpaksa berpindah kerana penembak tepat dikerahkan di atas bumbung mereka.

Israel telah merobohkan ratusan rumah penduduk Palestin sebagai sebahagian daripada polisi hukuman sejak penjajahan Tebing Barat pada 1967.

Menurut kumpulan hak asasi manusia, Israel Btselem, tindakan merobohkan rumah penduduk Palestin yang mempunyai kaitan dengan penyerang yang disyaki adalah satu bentuk hukuman kolektif. – Agensi


PAS pecat ahli tanding Bebas

BANGI, 8 Muharram 1445H, Rabu – PAS akan mengenakan tindakan tegas termasuk memecat mana-mana ahli parti yang bertanding sebagai calon Bebas pada Pilihan Raya Negeri (PRN).

Presiden PAS, Tan Sri Abdul Hadi Awang berkata, tindakan bertanding luar daripada parti dianggap melanggar disiplin.

“Kita ada disiplin parti. Kalau bertanding luar daripada parti dipecat. Tak boleh Bebas kalau Bebas pecat daripada parti.

“Semua nama (calon) telah dihantar kepada pusat, calon-calon diuruskan Majlis Syura Ulama dan kita fikirkan calon mana kita hendak pilih,” katanya dalam program Townhall Bicara Negarawan dan Agamawan Untuk Rakyat Malaysia di Dewan Konvensyen I-City, Shah Alam pada Rabu.

Abdul Hadi berkata demikian ketika mengulas kenyataan Dewan Pemuda PAS Tasek Gelugor yang mendesak Presiden Parti Gerakan Rakyat Malaysia (Gerakan), Datuk Dominic Lau supaya berundur dan tidak bertanding di kerusi majoriti Melayu pada PRN Pulau Pinang, 12 Ogos ini.

Naib Ketua Pemudanya, Mohamad Ikhwan Afiq Mohamad Anwar dilaporkan memberi amaran jika Dominic masih berkeras bertanding di kerusi berkenaan, pihaknya bersama seluruh jentera akan menggerakkan perarakan besar-besaran calon Bebas di Telok Ayer Tawar dan Permatang Berangan pada penamaan calon, Sabtu ini.

“Dewan Pemuda PAS Tasek Gelugor bersama pengundi di Permatang Berangan dan Telok Air Tawar akan memastikan kekalahan kepada calon Gerakan di Telok Air Tawar dan calon Bersatu di Permatang Berangan jika tuntutan ini tidak dipenuhi,” katanya.

Terdapat tiga Dewan Undangan Negeri (DUN) di bawah Parlimen Tasek Gelugor iaitu Permatang Berangan, Sungai Dua dan Telok Ayer Tawar.


Malaysia teroka kerjasama tenaga solar dengan AS

KUALA LUMPUR, 10 Jamadilawal 1443H, Rabu – Malaysia berhasrat meneroka kerjasama dengan Amerika Syarikat (AS) dalam rancangannya untuk memperkenalkan skala utiliti Sistem Penyimpanan Tenaga Bateri (BESS) ke dalam sistem elektrik Semenanjung.

Menteri Tenaga dan Sumber Asli, Datuk Seri Takiyuddin Hassan berkata, memandangkan sistem solar menjadi semakin signifikan dalam sistem bekalan tenaga negara, masalah berkaitan sumber tenaga boleh ubah ini perlu ditangani bagi memastikan kebolehpercayaan bekalan.

“Kami merancang untuk memperkenalkan skala utiliti BESS dengan jumlah kapasiti 500 megawatt (MW) dari 2030 hingga 2034 ke dalam sistem elektrik Semenanjung.

“Ini adalah satu daripada kerjasama yang ingin diteroka selanjutnya dengan AS,” katanya pada ucapan sesi Meja Bulat Tenaga Boleh Diperbaharui AS-Malaysia dengan Setiausaha Negara AS Antony J Blinken di sini hari ini.

Takiyuddin berkata, kementerian sedang menjalankan kajian melalui MyPower, sebuah syarikat terhad dengan jaminan di bawah kementerian, dengan tugas memastikan kelangsungan industri bekalan elektrik negara.

Beliau berkata, sejak pelancaran Tarif Elektrik Hijau (GET) baru-baru ini, inisiatif itu menerima sokongan padu daripada syarikat multinasional dengan 16 peratus daripada kuota sedia ada telah dilanggan dalam tempoh sebulan selepas ia dilancarkan November lepas.

Justeru, beliau menjemput syarikat AS di Malaysia, mencari jalan untuk memenuhi komitmen alam sekitar, sosial dan tadbir urus (ESG) mereka dapat merebut peluang ini kerana tenaga elektrik hijau yang ada adalah terhad.

“Selain memenuhi sasaran iklim kita, pelaksanaan inisiatif ini dijangka meningkatkan pertumbuhan ekonomi dengan menyediakan pelaburan baharu dan peluang pekerjaan.

“Sebagai contoh, apabila kami menawarkan projek solar berskala besar 1,000 MW dan projek solar atas bumbung 500 MW di tengah-tengah pandemik COVID-19 tahun lepas, kira-kira AS$1.2 bilion peluang pelaburan dijana dan mewujudkan 18,000 peluang pekerjaan yang membantu pemulihan ekonomi kita,” katanya.

Takiyuddin juga percaya dengan bantuan dan sokongan AS menerusi Kerjasama Program Sektor Tenaga dengan Biro Tenaga dan Sumber Asli, Jabatan Negara AS, Malaysia boleh mengambil peluang untuk memanfaatkan kepakaran AS bagi membantu negara dalam peralihan sistem kuasanya. – Bernama


Sistem politik berdasar angka sudah serlahkan kepincangan

BANGI, 27 Zulhijjah 1442H, Jumaat – Rakyat bukan sahaja bimbang mengenai kes harian COVID-19 yang telah melepasi angka 20,000, bahkan khuatir dengan dakwaan angka ahli politik untuk membentuk majoriti di Parlimen.

Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar berkata, dakwaan itu sehingga hari ini masih lagi belum didedahkan dengan bukti yang meyakinkan.

Dakwanya, permainan angka ini juga amat merisaukan kerana segala tenaga dan fikiran lebih banyak ditumpukan kepada mendapat angka berbanding kesejahteraan rakyat.

“Apa kesudahannya dengan negara kita berdasarkan angka-angka ini? Marilah kita mencari jalan supaya angka-angka ini tidak lagi merisaukan kita.

“Sistem politik kenegaraan yang berdasarkan angka ini sudah menyerlahkan kepincangannya. Mungkin ia sesuai di negara lain tetapi tidak dalam negara kita,” katanya menerusi hantaran di akaun Facebook beliau, hari ini.

Serentak itu, Zainul yang juga Timbalan Pengerusi Pertubuhan Pembela-Pembela Islam (PEMBELA) menggesa kerajaan mengambil pendekatan baharu demi kesejahteraan rakyat.

“Saya yakin ada jalannya yang dibenarkan di dalam Perlembagaan Persekutuan bagi membetulkan keadaan ini,” katanya.


Ini kerja orang gila kuasa! Pelbagai cara dibuat hingga rakyat terus terhimpit

Oleh Ainul Illia Meor Suzurudin

BANGI, 2 Jamadilakhir 1442H, Jumaat – Pelik dengan sikap pembangkang yang lebih cenderung menyalahkan semua keputusan dan tindakan kerajaan, khususnya dalam isu memerangi wabak COVID-19, kata penganalisis politik, Prof Dr Mohd Ridhuan Tee Abdullah.

“Semua tak kena. Tiada apa yang betul di mata mereka. Kalaulah ditakdirkan darurat hari ini diisytiharkan oleh Pakatan Harapan (PH), boleh lihat apa reaksi mereka.

“Sepatutnya bila dah dilantik menjadi wakil rakyat, mereka perlu membawa aspirasi rakyat. Rakyat nak kehidupan terjamin kehidupan selesa dan sebagainya.

“Inilah aspirasi yang sepatutnya ada dalam minda pemimpin. Sebaliknya, hari ini mereka asyik bertelagah,” katanya dalam Webinar Intelektual Negara (Darurat dan Implikasinya kepada Rakyat), secara dalam talian, hari ini.

Sebelum ini, Yang di-Pertuan Agong memperkenankan tempoh pelaksanaan darurat hingga 1 Ogos 2021 atau sehingga suatu tarikh yang lebih awal jika angka kes positif COVID-19 harian dapat dikawal dan diturunkan dengan berkesan.

Seri Paduka Baginda turut berkenan terhadap cadangan kerajaan bagi pembentukan satu Jawatankuasa Bebas yang akan dianggotai oleh Ahli-ahli Parlimen Kerajaan dan Pembangkang serta pakar-pakar kesihatan dan yang berkait.

Sebaliknya, terdapat beberapa pemimpin pembangkang mempersoal keputusan pelaksanaan darurat, dengan menganggap undang-undang sedia ada termasuk Perintah Kawalan Pergerakan (PKP) sudah memadai untuk menangani wabak COVID-19.

Prof Ridhuan Tee berkata, inilah puncanya apabila pemimpin politik tidak pandai menguruskan perbezaan antara mereka kerana yang ‘tersepit’ dan terkesan bahananya adalah rakyat.

“Kalau tidak nanti gajah sama gajah bergaduh pelanduk mati di tengah-tengah. Kita memang tak boleh elak perbezaan pendapat, maka kita mengharapkan pemimpin yang ada perlu berjiwa besar.

“Buang sifat gila kuasa, hipokrasi. Kerana yang jadi mangsanya rakyat. Saya gesa pada pemimpin, saya merayu, darurat ini pun tidak lama sampai Ogos sahaja.

“Bagilah peluang seluas-luasnya untuk kerajaan fikirkan, fokuskan, selepas itu, selepas keadaan dah elok nak bergasak ke nak apa pun buatlah sampai PRU15 akan datang. Ketika itu, rakyatlah yang akan tentukan siapa yang layak memimpin,” katanya.

Justeru, katanya, setiap parti perlu bersifat profesional kerana negara sedang menghadapi masa yang genting ketika ini.

“Saya lihat, ini semua kerja orang gila kuasa. Dia tak dapat kuasa, kemudian nak dapatkan kuasa maka pelbagai cara diambil untuk dapatkan kuasa. Tetapi kehidupan rakyat terus terhimpit.

“Cuba lihat politik negara maju. Apabila parti A memerintah, parti B kena terima hakikat perkara-perkara baik yang dilakukan oleh parti pemerintah. Di sini kita tak nampak perkara tersebut. Salah semuanya di mata mereka,” katanya.


Zionis bom Gaza lagi, 8 hari berturut-turut

GAZA, 29 Zulhijjah 1441H, Rabu – Pesawat perang negara pengganas Israel melancarkan serangan bom di Semenanjung Gaza – malam kelapan berturut-turut – selepas menuduh serangan roket Palestin membedil selatan Tel Aviv.

Serangan terbaharu berlaku apabila negara penjajah itu memberi amaran kepada Pergerakan Perjuangan Islam Palestin (Hamas) bahawa pertubuhan terbabit mengundang risiko ‘perang’ apabila gagal menghentikan serangan belon pembakar yang dilancarkan merentasi sempadan.

Sumber keselamatan Hamas berkata, pesawat tempur dan dron Israel menyerang beberapa kemudahan milik Briged Al Qassam, sayap bersenjata pergerakan itu.

Serangan udara dan artileri tentera Israel menyebabkan kerosakan teruk pada pos keselamatan dan mencederakan beberapa penduduk, namun tiada kematian dilaporkan, kata sumber.

Dalam satu kenyataan, tentera rejim Zionis berkata, pesawat perang Israel menyasarkan beberapa tempat di Gaza, termasuk sebuah kompleks milik sayap tentera Hamas.

“Awal malam tadi, roket dilancarkan dan petang tadi, letupan dan pembakaran belon dilancarkan dari Semenanjung Gaza ke wilayah Israel.

“Ketika serangan itu, sebuah markas tentera milik salah satu susunan khas organisasi Hamas diserang,” katanya.

Dalam pada itu, pegawai keselamatan Mesir dilihat cuba menjadi pengantara apabila cuba berunding dengan kedua-dua pihak bagi meredakan ketegangan selama lebih seminggu. – Agensi


Rishi Sunak bakal Perdana Menteri UK baharu

LONDON, 28 Rabiulawal 1444H, Selasa – Rishi Sunak akan menjadi Perdana Menteri Britain selepas beliau memenangi persaingan untuk mengetuai Parti Konservatif.

Sunak, salah seorang ahli politik terkaya di Westminster dan bakal menjadi pemimpin kulit berwarna pertama negara itu, akan diminta membentuk kerajaan oleh Raja Charles, menggantikan Liz Truss, pemimpin yang baru berkhidmat selama 44 hari sebelum meletak jawatan.

Beliau menewaskan ahli politik berhaluan tengah, Penny Mordaunt, yang gagal mendapat sokongan daripada penggubal undang-undang untuk menyertai pengundian, manakala pesaingnya, bekas Perdana Menteri, Boris Johnson, menarik diri apabila mendakwa tidak lagi boleh menyatukan parti.

“Keputusan ini adalah satu perkara bersejarah. Ia menunjukkan kepelbagaian dan bakat parti kami,” kata Mordaunt dalam satu kenyataan ketika dia menarik diri hanya beberapa minit sebelum pemenang diumumkan.

Pound dan harga bon kerajaan British melonjak seketika berikutan berita penarikan Mordaunt, tetapi tidak lama kemudian kembali ke tahap sebelumnya.

Menurut seorang wartawan ITV, raja akan kembali ke London dan boleh menerima peletakan jawatan Truss pada hari Selasa.

Sunak, bekas Menteri Kewangan berusia 42 tahun, menjadi Perdana Menteri ketiga Britain dalam masa kurang dua bulan, ditugaskan untuk memulihkan kestabilan negara yang dilanda kegawatan politik dan ekonomi selama bertahun-tahun.

Beliau dijangka melancarkan pemotongan perbelanjaan yang mendalam untuk cuba membina semula reputasi fiskal Britain, selepas negara itu mengalami kemelesetan, diheret oleh kos tenaga dan makanan yang melonjak.

Sunak juga akan mewarisi parti politik yang telah retak mengikut garis ideologi, satu cabaran yang merosakkan nasib beberapa bekas pemimpin Konservatif. – Agensi


Sekolah diarah tutup jika ada kes positif: PM

KUALA LUMPUR, 21 Safar 1442H, Jumaat – Kerajaan bersetuju supaya Kementerian Pendidikan (KPM) mengambil tindakan menutup sekolah tanpa menunggu penilaian risiko oleh Kementerian Kesihatan (KKM) sekiranya ada guru atau murid yang disahkan positif COVID-19, kata Tan Sri Muhyiddin Yassin.

Perdana Menteri berkata keputusan itu dicapai pada Mesyuarat Khas Majlis Keselamatan Negara Mengenai Pengurusan COVID-19 yang dipengerusikan beliau secara sidang video di kediamannya hari ini.

Beliau berkata mesyuarat itu antara lain membincangkan kes-kes baharu COVID-19 di Selangor dan Wilayah Persekutuan, termasuk kes yang melibatkan murid di Sekolah Kebangsaan Bangsar.

Katanya mesyuarat juga memberi tumpuan khusus kepada situasi COVID-19 di Sabah.

“Memandangkan kes-kes di negeri ini masih menunjukkan peningkatan, mesyuarat bersetuju supaya Kementerian Pendidikan meneliti keperluan untuk menutup sekolah-sekolah di seluruh negeri Sabah. Menteri Kanan Pendidikan (Dr Radzi Jidin) akan membuat pengumuman rasmi mengenai perkara ini,” katanya dalam hantaran menerusi Facebook rasmi beliau.

Sementara itu, Muhyiddin mahu Jabatan Imigresen mengutamakan pengurusan pendatang tanpa izin di Sabah yang menjadi antara punca merebaknya pandemik COVID-19 di negeri tersebut.

Beliau berkata ini termasuk keperluan meningkatkan kapasiti depot tahanan imigresen bagi menempatkan pendatang tanpa izin yang ditahan dan memastikan semua tahanan tidak terdedah kepada risiko jangkitan COVID-19.

Selain itu, beliau berkata kapasiti hospital di Sabah dalam merawat pesakit COVID-19 juga dibincangkan, dan mesyuarat bersetuju supaya KKM berbincang dengan Angkatan Tentera Malaysia (ATM) untuk mendapatkan bantuan dari segi kemudahan perubatan yang boleh ditawarkan oleh Kor Perubatan ATM.

Muhyiddin berkata mesyuarat itu juga melaporkan perkembangan positif di Kedah.

“Alhamdulillah, mesyuarat hari ini melaporkan kebanyakan kluster di Kedah, termasuk Kluster Sivagangga, Kluster Muda dan Kluster Sanglang tidak lagi mencatatkan kes baharu.

“Hanya kluster Bah Sintok dan Tembok merekodkan kes baharu namun masih dapat dibendung,” katanya.

Perdana Menteri berkata ini menunjukkan langkah-langkah yang diambil pelbagai agensi untuk membendung penularan pandemik itu di Kedah berkesan. – Bernama


Tunggakan cukai pendapatan RM9.41 juta

KUALA LUMPUR, 25 Jamadilakhir 1443H, Jumaat – Lembaga Hasil Dalam Negeri (LHDN) memohon Mahkamah Tinggi menolak permohonan peguam Tan Sri Muhammad Shafee Abdullah untuk menggantung prosiding kes saman berhubung tunggakan cukai pendapatan berjumlah RM9.41 juta, atas alasan peguam itu sememangnya berniat untuk melengah-lengahkan tuntutan saman berkenaan.

Perkara itu dinyatakan di dalam afidavit jawapan yang diikrarkan oleh Ketua Penolong Pengarah di Unit Kawalan, LHDN Shamsul Effendi Khamis, yang diperoleh pihak media menerusi carian sistem mahkamah.

LHDN yang memfailkan afidavit itu pada 26 Januari lepas bagi pihak kerajaan Malaysia selaku plaintif  mendakwa Muhammad Shafee juga telah menyalahgunakan proses mahkamah.

“Sekiranya perkara ini berlaku (penggantungan prosiding dibenarkan) hak plaintif dan rakyat Malaysia akan dinafikan serta diprejudiskan secara serius.

“Ini adalah kerana kerajaan memerlukan hasil yang secukupnya untuk pembangunan dan kelancaran pentadbiran negara selain untuk menjaga kebajikan rakyat serta menangani impak pandemik COVID-19 yang menyebabkan krisis kesihatan dan ketidaktentuan ekonomi kepada negara,” menurut Shamsul Effendi dalam afidavit berkenaan.

Kes itu ditetapkan untuk pengurusan kes di hadapan Penolong Kanan Pendaftar Noordura Mohamed Din secara dalam talian pada 16 Februari ini.

Pada 3 November tahun lepas, Muhammad Shafee memfailkan permohonan untuk menggantung prosiding kes saman itu sementara menunggu pelupusan rayuannya di Pesuruhjaya Khas Cukai Pendapatan Malaysia, antara lain atas alasan wujud keadaan istimewa untuk menggantung prosiding berkenaan.

Peguam itu berkata, permohonan itu juga difailkan sementara menunggu permohonan Datuk Seri Najib Tun Razak dan anaknya Datuk Mohd Nazifuddin untuk mendapatkan kebenaran merayu berhubung pembayaran cukai pendapatan masing-masing berjumlah RM1.69 bilion dan RM37.6 juta kepada LHDN didengar di Mahkamah Persekutuan pada 16 Februari ini.

Pada 27 September 2021, LHDN memohon supaya kes saman terhadap Muhammad Shafee diputuskan melalui penghakiman terus iaitu mahkamah memutuskan kes melalui afidavit dan hujahan tanpa mendengar keterangan saksi dalam perbicaraan. Permohonan itu masih belum didengar mahkamah.

LHDN memfailkan saman itu pada 6 Mei 2021 mendakwa sehingga kini, peguam tersebut masih gagal membayar amaun cukai pendapatan yang masih terhutang bagi Tahun-Tahun Taksiran 2011, 2012, 2013, 2014 dan 2016 termasuk kenaikan yang dikenakan.

Muhammad Shafee yang merupakan peguam Najib dalam kes penyelewengan dana SRC International Sdn Bhd dan 1Malaysia Development Berhad (1MDB) turut berdepan dua pertuduhan menerima wang hasil aktiviti haram berjumlah RM9.5 juta daripada Najib serta dua pertuduhan membuat penyata yang tidak betul kepada LHDN. – Bernama


249 penyeludup ditahan di sempadan Kelantan hingga Oktober

KOTA BHARU, 15 Rabiulakhir 1442H, Selasa – Seramai 249 penyeludup yang dikesan bergiat aktif di sempadan Malaysia-Thailand ditahan agensi penguat kuasa sempadan negeri ini dalam tempoh Januari hingga Oktober lepas, kata Ketua Polis Kelantan DCP Shafien Mamat.

Beliau berkata mereka yang ditahan adalah penduduk tempatan dan rakyat Thailand yang dipercayai mempunyai rangkaian dalam kegiatan berkenaan.

Katanya kebanyakan penyeludup terbabit ditahan di beberapa lokasi yang merupakan kawasan panas bagi penyeludupan termasuk di Pasir Mas, Rantau Panjang dan Tumpat iaitu daerah yang bersempadan dengan Thailand.

“Kebanyakan mereka ini ditangkap oleh agensi penguat kuasa sempadan termasuk Pasukan Gerakan Am (PGA), Agensi Kawalan Sempadan Malaysia (AKSEM), Angkatan Tentera Malaysia (ATM) dan Pasukan Polis Marin (PPM).

“Kumpulan penyeludup yang ditahan ini biasanya merupakan ‘tentera semut’ daripada sindiket penyeludupan barangan kontraban seperti beras, minyak dan tepung gandum secara kecil-kecilan. Namun begitu, ada juga yang ditahan ini adalah ahli sindiket penyeludupan imigran,” katanya ketika dihubungi hari ini.

Shafien berkata bagi tempoh sama juga pelbagai barangan bernilai RM15.8 juta berjaya dirampas agensi penguat kuasa melibatkan 995 kes.

Katanya, sepanjang tahun lepas pula, pihak berkuasa berjaya menahan 114 orang penyeludup dan merampas pelbagai barangan bernilai RM5.8 juta membabitkan 537 kes.

Selain itu, katanya pihak berkuasa turut menahan 1,767 pendatang haram bagi tempoh Januari hingga Oktober lepas, dalam beberapa operasi di sempadan.

“Berbanding tempoh yang sama tahun lepas, seramai 3,246 pendatang haram ditangkap di sempadan dan kebanyakan mereka adalah rakyat Thailand, Bangladesh dan Myanmar. Kesemua mereka memasuki negara ini tanpa dokumen yang sah dan dibawa oleh tekong darat,” katanya.

Shafien berkata berdasarkan statistik bagi tahun ini dan tahun lepas, jumlah pendatang yang ditangkap didapati berkurangan kepada separuh, berkemungkinan disebabkan pelaksanaan Perintah Kawalan Pergerakan (PKP) sejak Mac lepas.

“Kemungkinan besar juga tekong darat tersebut merasa takut dan bimbang ditangkap pihak berkuasa yang meningkatkan kawalan sempadan negara ini sejak PKP termasuk di lorong-lorong tikus,” katanya. – Bernama